text:
Ciyubunuzyo 18 ciligaminide kulailila kuzwa mu Bbabbuloni kuti: “Kamuzwa muli nguwe, nobantu bangu, mutalisanganyi muzibi zyakwe, kutegwa mutasubulwi aanguwe.” (1599 Bbaibbele lyaku Geneva) Kunyinambungano yiindidwe kumbali kukulaigwa ooku. Zyoonse zikombelo ambungano zyabupaizi zyakasofwaala nkaambo kakucita zilubide.
Pele eeci cileta kaambo. Kuya kucikombelo kuyoopaila cakaba cintu ceelene akukomba. Aboobo, ino nkuli (alimwi muunzila iili buti!) bantu bacikombelo mbobeelede kukomba?
Kukomba ndibbala lya kucita cintu. Ndibbala lipandululwa kuti: “Kuyandisya; kupa bulemu kuli umwi; kulemekezya abulemu bupati alimwi akukotamina.”1 Ndibbala lizyila kubbala lyaci Hebulayo lyakuti, shâchâh eelyo liiminina kukotama akukomba. “Ndibbala libelesygwa kanjaanji mukwaamba kuboola kunembo lya [Yahuwah] akumukomba.”2 Eeci cintu boonse ncobakonzya kucitila amunzi amukwasyi ookwabo, nokuba muntu kalaalikke. Mubwini, IBbaibbele likulwaizya kuti bantu beelede kukkala amunzi mubuzuba bwa Nsabata boonse!
Mu Kulonga 16, munsaa kupegwa mulawo kumulundu wa Sinai, Yahuwah wakaambila Mozesi kuti: “Bona! Nkaambo Yahuwah wamupa Nsabata; aboobo Walo ulamupa zisela zyakulya mazuba obile mubuzuba bwa cisambomwe. Muntu woonse kasyite amunzi wakwe; kutabi naba omwe uubweza musinzo mubuzuba bwa ciloba.” (Langa Kulonga 16:29-30.) Bana ba Isilayeli tiibakaunka kuyoobungana mucivwuka cakupailila pe, nokuba mu Nsabata kuti bakaakuswiilizye Mozesi kakambauka mulumbe pe. Pele, mukwasyi omwe-omwe wakkala amunzi akukomba Yahuwah mpeenya aawo.
Ayebo ulakonzya kucita oobo.
Kukombela amunzi
Lufutuko lyoonse mulimo wamuntu omwe-omwe kumugaminina, tuuli mulimo wambungano yabantu antoomwe pe. Kukombela amunzi ncintu citambulika ncobeni kuli Yahuwah alimwi ncecintu ceendelana amoza wakupaila wamasimpe. Njeeyi mizeezo iitobela imwi yakugwasyilila mukukombela amunzi kuti kube moza.
Kukomba olikke
Bantu banjaanji nobatija kuzwa mu Bbabbuloni bali balikke. Kutobela Mwanaa mbelele kufumbwa nkwaya , ndweendo lwa kweenda mbuli simweendaalikke. Pele wasyomezyegwa kuti, ikuti walijana koloolikke, kupaila akulumbaizya kwako Yahuwah ulakuyandisya kubee kunyina muntu uumbi munyika ngwaakapeda Mwanaakwe. Kutegwa ubaa ciindi cikondelezya yebo antoomwe a Mulengi wako, langa zitobela ansi aawa:
- Talika kulemba bbuku lya mipailo yako. Lemba mulongo wabantu nokuba zintu nzyoyanda kusanganya mumupailo. Kogaminina kutama zintu nzyolombelela, mpoonya kutalika kupailila zintu eezyo muvwiki yoonse. Mu Nsabata, koinduluka kulembulula mulongo wazintu nzyoyanda kusanganya mumipailo yako. Eeci cinookuyungizyila lusyomo lwako nobona mipailo yako yiingulwa.
- Kupaila koli olikke caambilizya kupaila kotabikkide maanu kuzintu nzyayanda muntu umwi . Yebo noli olikke ulakonzya kudibulisya kuya mukati kajwi lya Yahuwah. Kobala kabeela ka Mangwalo. Mpoonya kulobuzya omwini kuti: 1) Ino eeci ciyubununa cintu nzi ciguminizya Yahuwah? 2) Ino ciyubununa cintu nzi ciguminizya nduwe? 3) Ino eeci cintu ciyubununa nzi cijatikizya luyando lwa Yahuwah mu buumi bwangu? Nsabata nceccindi cakumvwana a Sikabumba wesu. Kutola ciindi kubala jwi Lyakwe, kuswata, kubala, kubandauka tumpango, akupozya kulabula tumpango twa Jwi lya Yahuwah inga cakwelakwela moyo wamuntu kuswena munsi Lyakwe kwiinda cintu cili coonse mbocikonzya kucita. Kulinyika cakumaninizya mu Mangwalo kwamusyobo ooyo kulakonzya kucitika eelyo muntu nakombela amunzi, kwiinda kusyaanikizyana akataa bantu banji mucikombelo.
- Kweendeenda musokwe njenzila imwi iilaa nguzu kapati yakuti muntu alimvwe kuba munsaa Mulengi anguzu Zyakwe. Nokuba kuti koli mucooko cadolopo cuumwine, zilengwa leza zili mumo zitukwelela munsaa Sikabumba.
Kukomba aamukwasyi ookwenu
Ikuti yebo walonga antoomwe amukwasyi ookwenu kuzwa mu Bbabbuloni, ulilelekedwe ncobeni. Utalipenzyi kuyeeyela mbokonzya kukomezya mukwasyi wako mumoza. Kukombela amunzi inga caba cintu cikatazya nokuba cintu cuubauba kapati mbuli mboyanda kuti zyeende zintu, pele kuli cileleko cilindila boonse aabo bakkala ansi antoomwe a Yahuwah.
- Yebo toyelede pe kubula tuntimbwa twakwiimbya kuti wiimbe nyimbo zyakulumbaizya Yahuwah. Eeco ciindi nokwete bubi mukulumbaizya Taata ncecikwelela myoyo yoonse kuli Nguwe. Yebo ulakonzya kuula mabbuku aako aanyimbo, nokuba nyimbo zyaka kkopwa kuti kotobelezya kwiimba, pele kufumbwa nzila mbocita kulumbaizya kwako, kwiimba ninzila iiputausya muya wamuntu mbuli mupailo.
- Kobandauka bubotu bwa lufutuko munzila ngubauba iikonzya kuteelelwa abantu baliko boonse nobaba bana basyoonto. Yebo ulazyika musemo uyookkalilila mumaumi aabo woonse. Kobala kaano kamu Bbaibbele, mpoonya kobelesya majwi aako omwini kupandulula ncokayubununa kaano aako kujatikizya luyando lwa Yahuwah akukwabilila Kwakwe.
- Misunko yamu Bbaibbele ninzila zikkomanisya zyakuyiisya Mangwalo ku bana basyoonto. Ilakonzya kujanwa mumabbuku nokuba kwiinda mumakkompyuta muluwo.
- Muntu omwe-omwe mumukwasyi, kuti kakonzya, inga watola cibeela mukukomba kwamusyobo ooyu akuyungizya moza amunzi. Mpoonya boonse inga babaa cileleko cipati antoomwe.
Kukombela antoomwe abeenzinyoko
Kuli cintu ciindene kapati mukukomba kwa bantu bamvwene mulusyomo. Nokuba boobo, kweelede kubambililwa kuti kukombela antoomwe kutaide kuba kukomba kwakucengeezya buyo akwiinzya ciindi mbuli kukomba kuzwide tunsiyansiya kwakasiigwa musyule ku Bbabbuloni.
- “Kupaila amoyo omwe” inga caba cintu cilaa nguzu kapati ciswenya kabunga ka basyomi munsaa Yahuwah. Kwiinda kuti muntu omwe kainduluka kupaila, nokuba kupaila kutobelana mumulongo, muntu omwe inga watalisya kupozya cili kumoyo wakwe, mpoonya awumwi ulatobela mbweenya mbuli moza wa Yahuwah mbwamuzungaanya. Takweelede kukosozya kuti “Ameni” nkaambo, boonse nobapaila boobu, ooyo mupailo omwe wabantu boonse. Mipailo yakupozya “amoyo omwe,” oomo boonse mobaangulukide kupozya mizeezo iibanjide mumyoyo mbuli moza mbwabakulwaizya, ooko nkubandika musalo antoomwe a Yahuwah abasyomi mumisela yoonse. Kubaa musalo wakumvwana boobo inga caba cintu ciinda kukkomanisya mukukomba kwaamunzi. Maminiti aali makumi one awosanwe inga ayide kuyabaila eelyo bantu nobapaila antoomwe, aboobo kuti kacikonzyeka kuli bamwi, kweelede kuletwa zyuuno zyakukkala.
- Ciindi cakwaabana bumboni bwa zileleko nzyaakapa muntu Yahuwah nciindi cikondelezya cakulemekezya Yahuwah akukulwaizya lusyomo muli boonse baswiilizya. Ncobeni, Malakayi 3 waamba kuti:
Mpoonya aabo bakali kuyoowa Mwami Leza bakalyaambauzya,
nkabela Mwami Yahuwah wakaswiilila akumvwa makani aabo.
Mpawo kwakalembwa bbuku lyaciibalusyo kumbele Lyakwe
lijatikizya makani aabaabo bakali kuyoowa Mwami Yahuwah
akulemeka zina Lyakwe!
Mboobu mbwaamba Mwami Yahuwah Singuzuzyoonse ulati,
“Bayooba bantu bangu mubuzuba oobo mbwendiyooyobolola lubono lwangu. Ndiyoobalekelela
mbubonya mbuli wisi mbweengelela mwanaakwe uumubelekela milimo.” (Bala Malakayi 3:16-17.)
Abalo bana basyoonto balakonzya kusangana mukwaabana makani aazileleko nzibaatambula kuzwa kuli Yahuwah mumvwiki eeyo.
- Utapengi kuyeeyela zyakusanganya casika mumakani aakukombela amunzi. Tacili cintu ciyandika pe kuti muntu omwe buyo kabamba mulumbe wakukambauka amunzi kubantu boonse. Kubala Bbaibbele antoomwe mukabunga, kutamba zipekupeku zikulwaizya, nokuba kuswiilizya milumbe muli sikapepele waku WLC ninzila zimwi zyakukomba Yahuwah mukabunga kasangenwe misela yabantu yiindene.
Kukomba kwamasimpe (mbokweelede kuba) kulainda kuba buyo kukkala mumindando, kamuswiilizya muntu omwe nkwakambauka. Mupailo wakusanganya muntu woonse, nyimbo, akupa bumboni nkokulemekezya Yahuwah akukwela myoyo munsi Lyakwe.
Zileleko zipati ziilindizya boonse aabo bateelela lwiito lwakuzwa mu Bbabbuloni, nokuba kuti baba simweendaalikke.
1 Noah Webster, American Dictionary of the English Language, 1828.
2 #7812, The New Strong’s Expanded Dictionary of Bible Words, 2001 ed


c: text/html

text:
Nkaambo nzi zintu zibyaabi ncozicitikila? Yahuwah nguujisi bwiinguzi!
Umwi mwaalumi wakaligwitide mucamba, mapenzi akamufwaankanya akumufulusya. Bakaapanyina nibaabona nkwatyompwaila, bakamoongelezya kumwi kabati: “Langa muzyulu wangu, kuti mulundu niwali kutelemuka kuutakwe magunyugunyu, kunyina muntu wanoolikunga wakonzya kutanta mulundu ooyo pe!”
Toonse tobantu tulayandisya buumi bwakukkala koliibide kakwiina kuzwa nkasaalo. Tulayandisya buumi bwa kulyeendelela katulikwayide akutabikkila nociba cintu comwe maanu. Pele masimpe eeni ngakuti, kabuca uleta tunji, buumi bwamuntu buzwide mapenzi manji-manji. Bantu banjaanji nobazingwa akutunuka nkaambo kakuti bwayuma buumi, nokuba kumvwa cicisa mumubili, batalika kutamauka kumwi kabalibuzya kuti: “Ndabaanzi nobantu? Maawe mebo, ninzi ncepengela boobu? Inga wamuzwezyela aali Yahuwah nonjide mapenzi aali boobu? Kuti kali singuzuzyoonse ncobeni, mbuti mbwandilekelezya nkeyide kupenga boobu?”
Bantu basyoma nobamvwa kulilauka kuli boobu, abalo tabakkalwi camba pe. Balasola kuumbulizya muntu uusata kumwi kabamwaambila kuti Yahuwah nguuzyi zyoonse alimwi Walo nguuyendelezya zintu zyoonse; balamucenjezya ooyo muntu kuti atalekeli kudonaika kuti kumunjile mumoyo… pele cintu comwe ncobataciti nca kwiingula mibuzyo eeyi kwiigaminina.
Inzya, eeyi mibuzyo miyumu ncobeni nobantu. Pele eeyi mibuzyo iili buyo kabotu. Makani mabotu ngakuti, Yahuwah ulijisi bwiinguzi. Walo tayoowi kwiingula mubuzyo muyumu wa buumi bwa muntu pe. “Kamuboola lino, atumvwane twaambilane antoomwe, mbwaamba Mwami Yahuwah. 'Nikuba kuti zibi zyanu zibe mbuli nkandamalowa ziyootuba buu mbuli buluba, nikuba kuti kazisalala mbuli cisila ziyootuba mbuli lukobo Walo mbwabakulwaizya. (Bala Izaya 1:18.)
Ntoontu twaambo tuli cisambomwe tupandulula kaambo keni Yahuwah ncalekela zintu zibyaabi kucitika.
1. Kutegwa Webo Ukomene!
“Nobakwesu, kamukkomana nomusikilwa makatazyo manji-manji. Mulizyi kuti kusunkwa lusyomo lwanu akuzwidilila mumasukusyo aaya mulaiya kukakatila. Nkabela kukakatila ooku kubeleka canguzu kuti mulondoke kamunyina kampenda naa kubula cintu cibisya cimwi.” (Jemusi 1:2-4, NKJV)
Muntu nali masunko nceciindi cibotu cakukomena! Eelyo naasika mapenzi, tulaaciindi cakusala: hena ntalike kutongooka akuŋuŋuna, naa ndiyumyeyumye, ndibelesye lusyomo akukkazyika camba. Eelyo notusala kusyoma, eeco nceciindi Yahuwah natukomezya kuti tubaa ciimo ceelela kuyookkala Kujulu. Kulumbaizya notuvwunwa mumasunko ncecitupa kuti tukomene akubaa luyando. Luyando lusinsimuna lusyomo, aboobo eeco ncecikulwaizya kubaa lusyomo muli Yahuwah.
2. Tee kayi webo tookalomba!
Nokuba kuti cimvwika bweenzu eeci, zimwi zintu zilalekelwa kuti zicitike nkaambo buyo kakuti kunyina muntu wakalomba kulesya cintu eeco kuti citacitiki! Ncintu cuubauba kubaa butolo amwalo mubuumi bwa kupaila. Muntu inga kayeeyela kuti, “Hena ncecintu eeco nceelede kulomba, tede ncakupegwa buyo nokuba kuti toolomba. Yahuwah ulandaabila zintu nzyebulide nkaambo ulizyi kale kufumbwa nceyanda.”
Ooku nkulilendekezya nobantu. Kuli ziindi zinjaanji Yahuwah nayanda kwiinda akati kucingilila bana Bakwe pele ulalilesya kucita boobo nkaambo kunyina muntu wamulomba kuti acite boobo.
Caandaano ca Ezekiya 22 cilaa kaambo kaankamika. Eelyo naakali kwaambilizya kudilimuna munzi wa Jelusalema, Yahuwah wakaibaluka zinyonyoono zyabantu ba Judah, mpoonya wakaambila Ezekiya kuti: “Ndakalangaula mwaalumi akati kabo wali kunookonzya kuyakulula bwaanda akuti azooyime kumbele lyangu akati kamwaako kwiiminina nyika kutegwa intayinyonyooni, pele kwakanyina amuntu pe.” (Ezekiya 22:30, NKJV)
Maccu, cilagambya eeci! Hena ooku nkokwaamba kuti ikuti Yahuwah naakamvwa nokuba mupailo wa muntu omwe buyo “akwiima akati” ka bana Isilayeli a Nguwe, Yahuwah naakalelemya kulekela cisubulo cabo kuti cikaboole aakale. Masimpe eeni ngakuti, Walo wakali yandide ncobeni kweenzya zintu munzila eeyo! Walo wakalikuyandaula buyo muntu omwe uulibatamika, kapaila, akukumbila cileleko Cakwe. Pele kunyina muntu ngwaakazwezya wakayandide kucita boobo. Aboobo kampango katobela kalausisya mbokakosozya makani kuti: “Nkaako njoobanyemena akubanyonyoona mubukali bwangu bupati, ndibasubule akaambo kazeezyo zyoonse nzibakacita, mbwaamba Mwami Leza.” (Ezekiya 22:31, NKJV)
3. Webo ulomba zintu nzyoteelede kulomba!
Kwiibaluka kupaila talili penzi likatazya bantu banji. Mubwini, muuziindi eelyo bantu nobanjide mumasunko nobayandisya kapati kupaila! Eeci tacaambilizyi kuti yoonse mipailo yabo ilayingulwa pe. Jemusi utubonya mbozyeenda zintu; nkaambo nzi mipailo zimwi ziindi nciitapegwi bwiinguzi: “Mulayandisya zintu pele tamuzijani pe, nkaako mulajaya. Mulanyonokela, pele tamukonzyi kuzijana pe, nkaako mulalwana akupampana. Tamujani zintu, nkaambo tamukumbili kuli Yahuwah. Nikuba kuti mulakumbila, tamupegwi nkaambo mulaimpya mukulomba. Nzyomukumbila muzimwaila mukucita ziyanda zisusi zyanu.” (Jemusi 4:2-3, NKJV)
Ikuti mipailo yako yalibonyaanga tiiyayingulwa, kopiluluka musyule ulibuzyebuzye naa eeco ncolomba ulombela buyo kuti ulikkomanisye. Ambweni sola kupailila muntu uumbi. Kosola kupailila Yahuwah! Alimwi muzintu zyoonse, kopaila kuti kuyanda Kwakwe kucitigwe.
4. Kunooli Yahuwah uvwuna nduwe, ncatayinguli mubuzyo yako!
Mumulumbe wakwe atalaa mulundu, Mufutuli wakakulwaizya baabo bakali kuswiilizya kuti kabapaila, akuzumanana kupaila lyoonse. Pele wakayungizya kubapandulwida kaambo keni zimwi ziindi ncotutapedwi bwiinguzi kuzintu nzyotulomba.
“Amukumbile, mulapegwa, amuyandaule mulajana, amukonkomone mulajulilwa. Nkaambo kufumbwa ooyo uukumbila ulatambula, awalo uuyandaula ulajana, ayooyo uukonkomona ulajulilwa. Ani nguni uunga ulapa mwanaakwe bbwe akumbila cinkwa cakulya? Na uunga akumbila nswi ulamupa nzoka? Kuti naa nywebo, nobasizibi kamuzi kupa zintu zibotu kubana banu, ino walo Uso uuli kujulu inga wakakilwa buti kupa zintu kuli baabo bamukumbila!” (Mateyo 7:7-11, NKJV)
Yahuwah ulizyi kale zyoonse zizya kumbelaa mazuba. Mukutazyiba kwesu, swebo tuyeeyela kuti kuli cintu ncotuyandisya pele Walo ulizyi kuti eeco cintu inga catunjizya muntenda mubuumi bwesu. Nkaambo kakuti Walo ulatuyanda alimwi uyandisya kuti tupone katukkomene, kunyina nanga watupa cintu cikonzya kutuletela ntenda. Webo komusyoma Yahuwah kuti uyookuvwuna kuzwa muntenda, kuzwa kuli ceeco cinga cakuletela ntenda kwiinda mbopengede cino ciindi.
5. Mbombubo yebo mboyelede kuyaamina kuli Yahuwah!
Kamwi kaambo keni masunko ncaalekelwa kutusikila nkakuti, swebo tweelede kumaninina kwiiya kuyaamina muli Yahuwah. Eeci ciiyo tacikonzyi kuyiigwa kokkede muluumuno kovwubide pe. Cikonzya buyo kuyiigwa: mu kunjila akwiinda muntenda.
Ciibalusyo 13:4 cipandulula buumi bwa muntu uusyoma: “Mwami Yahuwah wanu alikke ngomweelede kutobela, alimwi ngomweelede kulemeka akukomba. Amubambe milawo yakwe, mumuswiilile jwi Lyakwe. Walo alikke ngomweelede kubelekela akukakatila. Kunyina cintu “cijatanya muya wamuntu” ku Mwami Leza Yahuwah mbuli kubula cintu ncayanda muntu.
Mumyaka yakwiingaila munkanda makumi one, Bana ba Isilayeli bakanjila mumapenzi ziindi zinjaanji, zimwi ziindi bakali muntenda ya lufu mukaambo komwe buyo: kutegwa bayiye kucengulula myoyo yabo kuli Yahuwah kuti abagwasye nobapatide mumapenzi.
Ncintu cuubauba kuli Yahuwah kutupa kufumbwa ncotubulide katutaninga kumbila, mbweenya mbocili cuubauba kuli Nguwe kutupa nzyotubulide notwamanizya kumukumbila, pele kuti Walo naali kwiide kutulundaika zileleko kufumbwa noyanda notayandi, swebo inga tiitwayiya ziiyo ziyandika kuti katusyoma akulinda Nguwe, eezyo nzyeziiyo ziyandika ncobeni kuti swebo tukomene mumoza.
6. Yahuwah ulaa muzeezo wiinda kubota.
Yahuwah ulaa bulangizi muli nduwe mbwapede mumajwi aakwe: Walo uyanda kuti yebo ukkomane. Kwamana cilikke eeco! Walo uyanda kuti moyo wako ukkomane cakuti watalika kwiimbilila twiimbo kokondedwe. Eeci inga kacinooli cintu cikatazya kubona nokuba kusyoma kapati kuti wazwaa kutandwa ncinto yako, nokuba kuti buumi bwako bwalibonyaanga bwasimpa kufumbwa nkoolanga, pele aayo nga masimpe ncobeni.
“Nkaambo ndizi kale makanze ngindakamubambila. Mbwaamba Mwami Yahuwah. Makanze Aangu woonse ayoozwidilila, alimwi nsikooyookucisa pe. Makanze aapa bulangizi kumazuba aaboola.” (Jelemiya 29:11, NKJV)
Yebo ulijisi makanze akucita zintu mubuumi bwako, pele awalo Uso uuli kujulu ulaa makanze kuli nduwe. Lino mbwalaa luzyibo lwazintu zizya kumbelaa mazuba zyoonse kusanganya antoomwe akuzyiba zintu nzyoyandisya anzyobulide, yebo inga wamusyoma kuti Walo nguuzyi cintu cini ciinda kubota kuli nduwe.
Ncinzi cakufulusya nkotubuluka akubula ?onzi? Hena zyakumana mubili zikwelete? Hena wakuyumina mulimo na? Ambweni kuli cikucisa mumubili wako na? Hena wafwidwa muyandwa? Naa zyoonse zyaambwa atalaawa antoomwe zyakumana mubili? Muzintu zyoonse, yebo inga wasyoma muluyando, munkumbu, akuyanda kwa Taata wako uuli Kujulu. Luyando Lwakwe nduyando luteeli alimwi Walo nguuyendelezya zintu zyoonse kuti bukweendele kabotu buumi bwako.

robotstxt: allowed

filter: keep


text:
Ino Mwezi Wakalengwa lili? Hena bulaa Makani buzuba Niwaalengwa?
Kkalenda lya Mulengi liyeeme aMwezi aZuba, mbuli bwaamba Mangwalo. Mbuli ŋunzuunzu akukkomanina kkalenda lyamasimpe eeli mbokuyaa kukomena, mbweenya buyo atwaambo twabufubafuba tukazyanya akkalenda eeli. Ino ndilili Mwezi niwaalengwa ncobeni alimwi hena eeci inga canyonganya mumuni Wakujulu ooyu kubamba ciindi? Hena inga twasyoma ncobeni busongo anzila yakabikkwa ku Matalikilo? Atuyandaule lino.
Mukuyandisya cisobano cabuzuba niiwa kapati mvwula kutegwa bana batakkalikili bakasobanine anze kuzwa muŋanda, Alex aSophia, bakalilongela mucimbayambaya abazyali babo kabaya kucintoolo cipati camyootokala kuti bakalangilizye mbobabamba myootokala azimwi zicitka ooko. Mukwasyi ooyu wakainda maganda manjaanji oomo mwaayobwedwe zibeela zyamyootokala amavwili. Bakanjila mucibambilo camyootokala cipati alimwi ceebeka, bakalangilizya kabalakeme eelyo mancini mapati ababelesi batonkomene muluzyibo nibaatalika kukobaika zibeelabeela ziteebeki, mpoonya asyoonto syoonto pele mukutobezyanya cabunkutwe, cibeela comwe comwe cakaswaanganyigwa antoomwe akubamba mootokala. Cibeela comwe comwe nicaabikkwa mucibaka caco, Alex wakalibilika. Cintu ncaakali kuyandisya akataa myootokala yakwe yakusobanya, akali mavwili aayo aakali kutizyaanya myootokala eeyo ansi lya munkicini. Alex wakabuzya bawisi kuti, “Ino alikuli mavwili?I no inga eeyi myootokala yaunka buti kuli koonse?” “Kokkazyika camba,” bakamwiingula bawisi. “Bayaka myootokala balijisi kale makanze aciindi cini ncobeelede kuswaanganya zibeela zyoonse. Ndasyoma zyoonse inga baziswaanganya muciindi ceelede.” Alex taakaninga mvwisya kabotu pe. Mumeso aakwe walo waabwene kuti mavwili cakali cintu ciyandika kapati. Wakakulwaizya bamukwasyi wakwe kuti baye kumbelaa mulongo ooko kuli myootokala iimanide kale kubambwa. Sophia a Alex bobile bakalilila kuti babwezegwe mumaanza aabazyali babo kutegwa balangile ataala lukwakwa kumamanino aamulongo ooyo. Mpoonya bakasika! Myootokala iilibotela, iimwekamweka yakali kukunkulika kuzwa mumulongo wakubambwa...kiijisi mavwili! “Mavwiliiii!” Alex waakankamuka. Wakamvwa kabotu kubona kuti mavwili akalibikkidwe muzyibaka zyawo amyootokala. “Alimwi mulizyi?” Bazyali ba banaaba bakaamba kumwi kabamwetamweta. “Uulya uli waalya mootokala nguwesu!” Alex a Sophia bakakwiila cakukkomana kabasekelela! Cakali cintu cikondelezya kubona mootokala wabo mupya kuubambwa! Bakali kunooibaluka buzuba oobo kusikila lyoonse mane do kutamani.
Mukaano aaka, tulabona Alexa mbwaakali kuyandisya kuzyiba akusyoma muli baabo bayaka myootokala. Kuli nguwe, mavwili akali kuyandika kuba ngaataanguna kubikkwa; nokuba boobo, bayaka myootokala bakalaa makanze anzila yakubamba mootokala. Kuti basyaazyibwene baanyika kabakonzya kwaanza akuyaka mootokala, hena inga tiitwasyoma makanze aaTaata wesu wakujulu anzila eeyoo njaakabikka mumvwiki ya Kumalengelo?
Kuli kaambo kabelesyegwa kanjikanji aako kakazya kkalenda lya Mulengi litobezya Mwezi Azuba, aako kaambo kasozya kwaamba kuti nkaambo Mwezi tiiwakalengwa, nanka tiwaaninga pegwa mulimo wakubelesyegwa 1, kusikila buzuba bwane bwa Malengelo, nkokuti tuukonzyi kubaa mulimo mupati mukkalenda lya Mulengi, kapati kujatikizya kuzinguluka kwa mvwiki. Nokuba kuti bamwi bakazya kasimpe aaka balafwamba kweezyeezya mumusyobo ooyu kuti “mbobumboni” bukazya Kkalenda litobezya mwezi-azuba, pele kuti twalomya kulangisya kweezyeezya ooku inga twalibonena bufubafuba buli mumo.
Taata wesu Wakujulu ngo Mulengi wazintu zyoonse zibikkidwe mubunkutwe mumasena mozibede, zyoonse eezyo zilaa kaambo kakubwene, amilazyo yeendelezya mulengalenga wesu weebeka. Tulabona busongo buli munzila nzyaakabikka kuzwa kumvwiki ya Malengelo ku Matalikilo. Walo wakatalika kulenga kakunyina cintu nociba comwe, akulenga zyoonse muciindi ceelede cimwi acimwi mumulongo wakulenga zintu. Walo naatakalenga Adamu a Eva mubuzuba butaanzi nkaambo bakeelede , “kuzyalana akuzuzya nyika akwiilela, akulela atalaa nswi zyamulwizi abayuni bamujulu acintu cili coonse cipona ceendeenda atalaa nyika.” Kunyina cakaliko mubuzuba butaanzi eeco ncibaali kunga balela nokuba kweendelezya; Nyika yakanyina bubambe alimwi yakanyina akantu pe.” Aboobo, bakalengwa eelyo cikkalilo cabo nicaamanide kale kulengwa, atwalo tusamu abanyama bakeelede kukomena akuzyalana. Atulange kutobelanya mbwaakalenga zintu Yahuwah mubuzuba butaanzi, bwabili, abwatatu kuti tubone mbwaayendelana abuzuba bwane, bwasanu abwacisambomwe.
Cilitondezyedwe munzila iisalala kuti Yahuwah wakalenga akubambulula Cikkalilo caanyika mpoonya wakacizuzya zintu zipona. Yahuwah...
Buzuba butaanzi: Wakalenga Mumuni- musinze wakazandulwa. Mbo Buzuba a Busiku butaanzi.
Buzuba bwabili: Wakaandaanya meenda aakavwumbide nyika (wakalenga mulengalenga).
Buzuba Bwatatu: Wakabunganya meenda aakali atalaa Nyika mubusena bomwe, akulenga nyika njumu: wakiibikka
Ambaakani ya Malengelo aawo, kulibonya kuti nyika yaali kukonzya kutabilila buumi bwabanyama. Mubusongo Bwakwe buteeli, Yahuwah wakaya kumbele kubambilila nyika yesu iilibotela.
Buzuba bwane: Mimuni yobile mipati, iZuba a Mwezi, zyakalengwa akupegwa milimo yazyo akubikkwa mumasena aalondwedwe mozyeelela kukkalila. Mulimo wazyo wakubamba ciindi akutondezya ziindi zyakukomba, wakapandululwa:
“...alimwi ayibe zitondezyo, zitondezya ciindi camwaka [H4150], amazuba, amyaka.” (Matalikilo 1:14)
H4150: “Mo'ed ndibbala libelesyegwa kwaamba mbungano zyabupaizi zyoonse. Lyakayeeme kapati acivwuka cini cakupailila. . . .[Yahuwah] wakaswaangana a Isilayeli oomo kutegwa abayubunwide kuyanda Kwakwe. Ndibbala libelesyegwa kanjikanji mukwaamba mbungano zyakupaila ...zyabantu bokwa [Yahuwah].” (“Lexical aids to the Old Testament,” Hebrew-Greek Key Word study Bible, p.1626.)
Mpampawo aawa Mulengi mpaakabikkila zibambyo zyaciindi mumulengalenga. Kuyungizya akutondezya ziindi zyakukomba, Mozesi wakalemba acimwi ceelede kucitwa amimuni yamujulu eeyo,
“kweendelezya buzuba abusiku, akwaandaanya mumuni kuzwa kumusinze.” (Matalikilo 1:18)
Eeci caambwa waawa, nkwiinduluka kwaamba ceeco cakaambwa kumatalikilo mu Buzuba Butaanzi- kwaandaanya Mumuni a Musinze. Aaka nkaambo kapati. Aawa mpampawo Walo mpaakabikkila “mavwili amoootokala” mukkalenda Lyakwe, kweendelanya buli kaano nkotwamvwa kale. Aawa cilalibonya kuti Zuba a Mwezi zyakalilengedwe kale akubeleka mulimo wakuyanda kwa Simalelo , nkaambo zyakali kwaandaanya mumuni kuzwa kumusinze, buzuba kuzwa kubusiku (muziindi zyamazuba otatwe kabutaninga sika Buzuba bwane. Eeci ncecilibonya kapati kuti twalangisya mabala aaci Hebulayo ngabelesya Mozesi eelyo nalemba zibalo. (H6213). (tulaboola aakale kukaambo aaka alimwi.)
Buzuba bwasanu: Wakazuzya lwizi azintu zilaa buumi, akuzuzya majulu amisyobo yabayuni bauluka boonse. Amulange kuti mu Buzuba bwasanu Wakazuzya zintu zilaa buumi muli mumasena aayo ngaakaandaanya mubuzuba Bwabili bwa Malengelo.
Buzuba bwacisambomwe: Mubuzuba bucaalizya bwa Malengelo, Yahuwah wakiizuzya nyika njumu abanyama bakalaba alimwi mpoonya wakalenga Mwaalumi a Mukaintu. Aaba bakeelede kubaa mazyalane akuzuzya nyika akubambilila zilengwa leza zyoonse. Amubone mu Buzuba bwa cisambomwe Walo mbwaakazuzya nyika eeyo njaakalazyika mubuzuba Bwatatu.
Kupiluka musyule kasyoonto...
- Mubuzuba butaanzi, bwabili abwatatu, Mulengi wakalazyika nyika Yakwe.
- Mubuzuba bwane, bwasanu, abwacisambomwe, Walo wakazuzya nyika mumundando ngweenya mbuli mbwaakali kulenga.
Hena tacili cintu cikondelezya kuti cilikke cintu ncaakalenga mu Buzuba Bwane cakali ciindi? Mubuzuba Bwane, kweendelanya bwaamba Matalikilo 1:14, mimuni yamujulu yakapewa mulimo wayo wakubamba akubala ciindi ca kkalenda. Kuyungizya aawo, amubone kuti kunyina cintu (cizumi cizyibidwe) cakalengwa kusikila milazyo yakkalenda niyaamanizya kubikkwa. Mozesi taakalemba mvwiki yamwezi ooyo mu Matalikilo 1 pele swebo inga tweezyeezya kuti eeyo mvwiki yakali boobu:
- Buzuba bwa Mwezi Mupya bujatikizya Matalikilo 1:1-2
- Buzuba bwamilimo Butaanzi bujatikizya Matalikilo 1:3-5
- Buzuba bwamilimo Bwabili bujatikizya Matalikilo 1:6-8
- Buzuba bwamilimo Bwatatu bujatikizya Matalikilo 1:9-13
- Buzuba bwamilimo Bwane bujatikizya Matalikilo 1:14-19
- Buzuba bwamilimo Bwasanu bujatikizya Matalikilo 1:20-23
- Buzuba Bwacisambomwe bujatikizya Matalikilo 1:24-31
- Buzuba bwa Nsabata bujatikizya Matalikilo 2:1-3
Kuya kumbele kuzubulula mundando wazintu zyaacitika mu Mvwiki ya Malengelo, mbuli mbutwamvwa kale, izuba, mwezi, anyenyezi (azintu zyoonse zili mumulengalenga) zyakalengwa mu Matalikilo 1:1. Oolu lusyomo lulayumya kujanwa kuti twamvwuntauzya cilembedwe caambilizya Malengelo. Nceeci nkamu ya WLC nciisyoma kuti ncencico Mangwalo ncaasoleka kwaamba:
“Kumatalikilo Elohimu wakalenga julu anyika.” (Matalikilo 1:1) (kusanganya a zuba, mwezi, anyenyezi, eezyo zikkala mumajulu).
Ibbala lyakuti “wakalenga” aawa ndyakuti bara [H1254). Musyobo ngolibelesyegwa mubbuku lya Matalikilo 1 uboneka kwaamba kulenga ncobeni cimwi cintu, mbuli kulenga kakunyina kuzwa kucintu cili coonse. Eeli bbala libelesyegwa buyo ziindi zyosanwe mucibalo ca Matalikilo 1: (1) “...wakalenga majulu anyika.” (2)”wakalenga ba zenimutendu...” (3) “...wakalenga muntu mucinkonzya Cakwe...” (4) “...wakamulenga Walo; mwaalumi amwanakazi (5) wakabalenga balo.”
Ibbala alimwi lisanduludwe kuti “wakabamba” mubbuku lya Matalikilo lyoonse ndibbala lyakuti asah (H6213). Eeli bbala lyaamba “kucita cintu nanka kubamba, munzila imwi nkokwaamba kuti: kumanizya kubamba, kusumpuka, kupa mulimo, ...”2 Eeli bbala, mucibalo citaanzi ca Matalikilo, libonekaanga liiminina kusumpula naa kuyungizya atalaa cintu cilengedwe kale, naa kupa mulimo kucintu cimwi. Ngooyu mukonzyanyo: Yahuwah “wakabamba” (H6213) mulengalenga kwiinda mukwaandaanya meenda aayo aakaliko kale; Walo “wakabamba” (H6213) mimuni mipati yobile.” Intembauzyo 104 niiyinduluka kwaamba mundando wazintu mbuzyaalengwa mumvwiki ya Matalikilo, ibelesya bbala ndyeenya ndyabelesya awalo Mozesi mu Matalikilo 1:16; pele oomo libelesyedwe kuti “wakapa mulimo.”
“Wakapa mwezi mulimo (H6213) wakubamba ziindi zyakukomba [mo'ed].” Intembauzyo 104:19
Ooku kuteelela boobu kumunika Matalikilo 1:1, ibuzuba butaanzi bwa Malengelo. “Akube mumuni” mu “Buzuba butaanzi”, aawa mpaakatalikila kubala kwazuba, alimwi eeci ncecitusalazyila mbokunga kwaba mazuba aabalwa bomwe bomwe (aajisi mumuni / amusinze waandeene) kabutaninga sika “Buzuba bwane.” Izuba nilyaatalika kubala mu “Buzuba Butaanzi” ncecintu cipandulula mbokwaali buzuba (H3117- yom: “kukasaala; ibuzuba”) abusiku kabutaninga sika “Buzuba Bwane.” Izuba, mwezi a nyenyezi “zyakapegwa mulimo” mukkalenda lyabulemu mu “Buzuba Bwane.” Nokuba boobo, “zyakalengwa” (bara – H1254) kumatalikilo mbuli mbokulembedwe kuti “Elohimu wakalenga majulu...” (Matalikilo 1:1).
Kuyeeya kuti Yahuwah wakacileelede kupa mulimo ku Zuba aMwezi mubuzuba Butaanzi akuti eezi tazikonzyi kubelesyegwa mu Kkalenda lyakwe, taali maanu aakkwene aaya pe. Walo ulasalazya kutondezya kuti Zuba a Mwezi nzya, “zitondezyo aziindi zyakukomba [mo'edim], alimwi amazuba amyaka,” (Matalikilo 1:14) alimwi kuli bumboni buyumu bwa Mwezi mu Ntembauzyo 104:19, “Walo wakapa mwezi mulimo wakutondezya ziindi zyakukomba [mo'ed]: izuba lilizyi ciindi ncolyeelede kubbila.” Mwezi Mupya mbuzuba ncobeni bwakukomba mu Mangwalo woonse. Amulange Myeelwe 29:6, 2 Bami 4:23, Intembauzyo 81:3, Izaya 66:23, Ezekiya 46:1-6, a Amosi 8:5.3
Bunji bwabantu bamazubaano, ncuubauba kuli mbabo kubelesya kkalenda litobezya zuba lilikke nokuba kuti zuba tilyaapegwa mulimo kusikila mubuzuba bwane. Nkaambo nzi Mwezi ncuunga wabula mulimo mu kkalenda, kapati mukusalazyilwa kuli mu Ntembauzyo 104:19?
Wakapa mwezi mulimo wakutondezya ziindi zyakukomba; Izuba lilizyi ciindi ncolyeelede kubbila.
Ooku kukazya kwamusyobo ooyu nkuupaupa buyo ameso. Kunyina ampokwiimvwi kapati eelyo notubona kuzwa mu Mangwalo kuti Zuba aMwezi zyakalengwa mu Matalikilo 1:1.
Kucenka buyo
ciindi citaanzi, bantu bamwi babona kuti kukazya kuti Mwezi tiiwakapegwa mulimo
mubuzuba butaanzi kutegwa utabelesyegwi mu Kkalenda Lyakwe, kuti muzeezo
wamaanu. Nokuba boobo, Mangwalo atondezya cintu ciindene amuzeezo ooyo. Mwezi
wakali alimwi icibelesyegwa kutondezya ziindi zya Mbungano Zyakwe Zisetekene, ziindi zyakukomba, aboobo
awalo ncibeela ca Kkalenda Lyakwe. Mwezi uli mbuli Kkalenda litakonzyi
kwaatulwa mumajulu. Aatembabulwe Yahuwah, lino alyoonse kutamani, nkaambo ka
makanze Aakwe aalondokede, busongo Bwakwe, bwaabi Bwakwe mukutupa Kkalenda
Lyakwe lili mumulengalenga libotu alimwi litamani!
1 Tulasanganya abbala lya “kupa mulimo” nkaambo nkocili cibaka mumulaka waci Hebulayo wakusanganya Zuba aMwei kuti zyakalisanganyidwe mukwiita kuti kube Mumuni mubuzuba butaanzi bwa Malengelo, alimwi zyakapegwa masena amilimo yazyo muli bwane bwa Malengelo.
2 Strong's Dictionary
3 Myeelwe 29:6 ambali lya cituuzyo cakuumpa amaila aakutuuzya mu Mwezi Mupya, kwakali cituuzyo cakuumpa amaila aaco, azituuzyo zyakunywa, kweendelanya aziindi zyakupaila, mbuli kununkilila kulweela, cituuzyo cicitwa amulilo kuli Yahuwah.
2 Bami 4:23 Nkabela wakati, “Nkaambo nzi webo ncounkila kuli nguwe sunu? Tabuli buzuba bwa Mwezi Mupya nokuba bwa Nsabata.” Walo wakati, “Cilikabotu.”
Intembauzyo 81:3 Kolizya impeta aciindi ca Mwezi Mupya, acindi ca Mwezi uuzwide, aciindi capobwe lyesu lisetekene.
Izaya 66:23 Alimwi ciyoocitika Kuti kuzwa ku Mwezi Mupya umwi kuya kuli umwi, Alimwi kuzwa ku Nsabata yomwe kuya kuli imwi, Bantu boonse beelede kuboola akukomba kunembo Lyangu,” mbwaamba Yahuwah.
Ezekiya 46:1 'Mboobu mbwaamba Yahuwah Elohimu: “Mulyango wankota iili mukati iilangide kujwe unoojedwe kwamazuba aamilimo aali cisambomwe; pele mubuzuba bwa Nsabata weelede kujulwa, alimwi mubuzuba bwa Mwezi Mupya weelede kujulwa.
Ezekiya 46:6 Mubuzuba bwa Mwezi Mupya unooli mucende uutajisi kabata, bana bambelele bali cisambomwe, amugutu; tabeelede kubaa kabata.
Hosiya 5:7 Bakamucitila zyabumpelenge Yahuwah, Nkaambo bakazyala bana bakomba mituni. Lino Mwezi Mupya uyoobanyonyoona amazyalane aabo.Amosi 8:5 Kabaamba kuti: “Ndilili Mwezi Mupya nuutiyinde, Kutegwa swebo tuuzye maila? Ansabata ilamana lili, Kutegwa tusambale mpunga. Katucesya efa akukomezya shekeli, akubeena kwiinda mukupindaula zikkelo.


text:
Masendekezya Aalesya Messiah Kuba Muntu: Kuba Muntu Tacili Cibotu Bweelede
Ime ndiyanda kukananina baabo bateelela Mulumbe wa Bulelo bwa Yahuwah mbuli mbuulembedwe cabululeme mu Bbaibbele. Mutwe wamakani mu Cizuminano Cakale a Cipya mubufwaafwi ngwakuti: ooyo Muntu uuli luzutu alikke, Yahuwah, nkokuti Taata, uyoobambulula nyika, aawo bantu bayootambula Bulelo oobu mpobayookkala maumi ngibakeelede kupona. Oobo Bulelo buyoobambululwa kumamanino aamusela uuno, a Yahushua waku Nazaleta, Mwanaa Yahuwah kwiinda mukumitwa/ kuzyalwa a muya uusalala (Luuka 1:35), alimwi aboobo ngo Messiah muntu susu wakashinshimwa ooyo lino uupedwe bulemu kujanza lyalulyo lya Yahuwah (Intembauzyo 110:1; 1 Timoteo 2:5).
Eelyo aakuzyokela, walo uuyoosimpa Bulelo oobo bunoolaa munzi mupati wa Jelusalema alimwi uyoolela kwamyaka iili cuulu abasaante kusikila boonse bakasangane bulelo bwakwe bwa luyando. Aciindi eeco uyoosiila zyoonse mumaanza aa Wisi ooyo wakamupa nguzu zyakubeleka makanze aaya, mpoonya majulu mapya anyika mpya iyoobambwa. (1 Bakolinto 15:28).
Aboobo alimwi, cili kuli ndinywe nomuteelela mbuubede Mulumbe wa Bulelo Ime ngweyanda kumukananina buno buzuba. Ime ndiyanda kusalazyila limwi makani aayo bantu banjaanji, kapati Banakristu muzikombelo zya tunsiyansiya ncobatazumini lwiiyo lwamu Bbaibbele lwakuti ooyo Messiah wakashinshimwa muntu susu, ngu Yahushua, kunze lyaboobo bayiisya ciimpene cakuti ngu “Leza”-muntu akataa Baleza botatwe wakali kupona kataninga zyalwa. Ime ndiyanda kuti umvwisyisye ciiyo cakuti Yahuwah muntu omwe luzutu, ngu Taata, eeco ncibeela cipati mu Mulumbe wa Bulelo. Kutali biyo kuti lusyomo lwa Baleza botatwe lupilinganya makanze aa Bbaibbele aa mulumbe wa Bulelo bwa Yahuwah, pele lulasungilizya akuti Yahushua tali muntu wancobeni mbuli ndiswe.
Masimpe ncobeni kuti kuli bantu basyoonto buyo anyika bamutambula Yahushua kuti muntu susu ncobeni uuzwide buntu mububambe amuciimo cakwe. Cikombelo ca Cizuminano Cipya cakalizyi mbuli mbotuzyi aswebo, kuti mukati kamyaka 100 kuzwa mazuba ngaakali kupona anyika, busongo bwaci Giliki amanjezyeezya aabantu akatalika kupindulula lwiiyo lwa leza Omwe wamu Bbaibbele akucinca Yahushua kuti abe “Leza-muntu.” Nkaambo nzi ncicaacitikila boobu? Ime nsyaambi kuti naa mbuti caacitika mumusela eeyo. Aayo makani akalembwa kale kabotu-kabotu. Ime ncendaamba ncakuti, ino ncintu nzi cinicini, caaleta muyanda wa kuzangila moza akuyaamuka kuzwa ku kasimpe? Cintu cikondelezya ncakuti, bwiinguzi bujanwa kumatalikilo aamusela wabantu uuno niwakaanzwa akutalika.
Akali aciindi eeco lweeno ndwaakatalisya Saatani, sinkondonyina wa Yahuwah abaabo babambidwe mucinkonzya Cakwe. Oolu lweeno lwakali sisidwe kuzwa akataa banalumi abamakaintu kuzwa kumatalikilo aabuponi bwabo anyika, nokuba boobo lipa musemo aawo kufumbwa lusumpuko lujanwa ansaano mpulwaayakilwa. Oolu lweeno lwakatalisya muzeezo wakudonaika mufutuli muntuma mbuli ndiswe. Aboobo Ime ndiyeeya kuti lino nceciindi cakubbunwida limwi ooku kuuninwa akutondezya bwinibwini mbobwiipene kukazya mulumbe wa Bulelo woonse mbuuzulwa mbuwakayubununwa kuli ndiswe a Yahuwah kwiinda mu bashinshimi, Yahushua, a baapositolo.
Mubufwaafwi, musemo walweeno lwanyika iino ngwakuti: kuba muntu susu tacili cibotu bwinibwini. Muntu tajisi cintu cimweelezya kuti abe mwana mulombe nokuba musimbi ookwa Yahuwah. Ime ndayinduluka ndati: Saatani wakacenga bantu bakkala anyikeeyi kuti kuba muntu tacili cintu cibotu bwinibwini. Oolu lweeno luyakilidwe atalaa cibumbwa ncotwiitakuti ndusumpuko kuzwa kumatalikilo aamusela wabantu woonse. Inyika tiikonzyi kulekela muzeezo walusyomo lwaambilizya kuti Yahushua ngu Messiah muntu susu, wakazyila muli banyina, mbweenya Bbaibbele mboliyiisya. Aaya masimpe alwana muzeezo wini uugwasyilizya bweende bwazintu zyaanyika mumusela uuno. Kunyina busena bwa Messiah muntu nkaambo eeco inga catupa kuti swebo tulilange bubotu bwa buntu bwesu, alimwi eeco ncecintu camacaalizyo Saatani ncatayandi kuti swebo tubone. Walo ngu sinkondonyina wa Yahuwah abaabo babambidwe mucinkonzya Cakwe Yahuwah, aboobo kufumbwa ncatandila kucita ceelede kunyonyweeda limwi mukowa wabantu akusampaula Yahuwah akataa baabo bali mu moza. Bweende bwazintu zyaanyika bwini buyeeme mukusendekezya kuti bantu tabali babotu bwinibwini eeco nceenya ncecibikka kumbele misyobo yabupaizi bwakudyaaminizya bantu mumusinze kuti bataibaluki ncibaalengelwa alimwi ambobakonzya kuba bantu babekema kubaa bulemu aabo bayookona mulengalenga akubeteka muzintu zya muuya abangele. Kutegwa bulikwabilile antoomwe a Saatani “Leza wamusela uuno” (2 Bakolinto 4:4), eeyi nyika yeelede kukaka nokuba kuuntuluzyila limwi Yahushua, nokuba kumubamba kuti ngu Leza-Muntu uupona kutamani pele wakalaa “ciimo cabuntu,” Pele taakali muntu susu, 100%muntu mbuli ndiswe. Kuzumina masimpe aali mu Bbaibbele aambilizya Yahushua mbwabede bwini inga eeco caambilizya mamanino akudilimwida limwi lusumpuko loonse ndotuzyibide ansaano. Naba Saatani nokuba nguzu zya mfulumende inga tiizyaliyandila kuzumizya cintu eeco kuti cicitike. Inga kwaba kulijaya. Aboobo kweena kwakuti bantu tabajisi cibotu alimwi tabazukide bwinibwini, kucizumanana kusikila Yahushua akazyokele abulemu boonse Yahuwah mbwaakamupa kuti a bambe musela mupya anyika aawo bantu mpobapedwa mpindu abulemu oobo Yahuwah mbwabapa.
Aboobo, atujokelele kumatalikilo kubucedo bwa musela wabantu tubone zyoonse eezyi mbuzyaapungwa kutalikwa. Atujokelele kumatalikilo kumuunda wa Edeni ooko kwaacitika cilembedwe muzyaandaano zitaanzi zya bbuku lya Matalikilo. Ime ndagumaguma biyo zipatipati aasyoonto nkaambo ndiyeeya kuti boonse balikazyi kale kaano.
Mukampango kacaalizya mu caandaano 1 tulajana kuti Yahuwah wakamanizya kulenga Adamu a Eva mpoonya wakabaamba kuti, antoomwe azilengwe zyoonse zimwi, “ncibotu kapati.” Kweendelanya bwaamba Yahuwah, aaba bantu bobile bakalengwa bupya bakali babotu bwinibwini alimwi bakali kweelela kukona Bulelo Walo mbwaakababambide nkaambo wakabapa nyika yoonse kakkedwe camba kuti biiyendelezye. Alimwi awalo Adamu a Eva tiibakalaa penzi lyakubula maanu aabupati akuba bakubusi bataninga kula, nkaambo mukampango 2:25 kulembedwe kuti, “boonse bobile bakalaa mantaanda pele tiibakafwide bweemya.” Tiibakalondokede mbuli Wisi, pele eelyo tiilyakali penzi kuli mbabo. Nanka kuli Wisi tiilyakali penzi. Bana Bakwe bakacili bakubusi bataninga kula, aboobo bakacili kuyaa kukomena kuti babe mbuli Wisi, pele tiibakali kulangilwa kubaa maanu aabupati aakulyeendelezya. Kunyina muntu mubotu mbwaazyalilwa alimwi uutakwe ciindi cakuti ayiye kwaandaanya cibotu kuzwa ku cibi, pele Yahuwah alikke, mbuli mbwaakaamba Yahushua muli Luuka 18:19.
Aciindi aawa, mubusena buumwine kulibotela akulikwaya tulajana mu Muunda wa Edeni zintu zyoonse ziyanda kupinduka. Yahuwah wakaambila bana Bakwe kuti inga balya kufumbwa cizyalwa kumicelo ya mumuunda pele buyo mucelo wamusamu waluzyibo lwa cibotu acibi. Ngooyu wanjila siluuni, Saatani. Mukampango 3:4-5 wakapelengusya kusungilizya Eva kuti kunyansya tacili cintu cinga cakusolweda ku lufu. Ikuti alye musamu wakuzyiba cibotu acibi, inga kayooba mbuli Yahuwah ooyo uukkwene luzyibo lwa cibotu acibi, alimwi inga wazyiba bwakweeleba lufu kwiinda mu luzyibo oolo. Inga walo wainda kubota kwiinda muntu, alimwi waakakatila ncobeni kuyandisya kuba boobo. Mulumbe uuli kunsaa makani aawa ngwakuti Yahuwah ulatambula, ulacibikkila mpindu, alimwi ucikuyanda nokuba kuti waba cintu ciimpene aceeco ncookalengwa, waba dekeleke lya muntu. Lino, cili masimpe kuti Adamu a Eva tiibakali bantu bapwekepweke, pele tacili masimpe kuti kwakali cilubide muli ceeci pe. Bana boonse beelede kukomena, alimwi beelede kucita boobo munzila iipa buumi bubotu ikuti cilongwe akati kabo a Wisi kaceendela mukusyomana akuti kabayandwa mumeso aakwe. Ku mwana uuli woonse, muzeezo wa wisi abanyina ali nguwe nguulaa mulimo mupati alimwi nguulandabika musemo wakuti ooyo mwana akabe muntu uubujula nokuba cifuswa makowa. Alimwi aawa ngooyu Saatani kasendekezya kuti Wisi wabo takkomene nkaambo kabo mbuli mbwanga wabakkomanina ikuti nibabambidwe mucintu ciimpene kutali bantu.
Aboobo ninzi caatobela ali zyoonse eezyi? Mbweenya mbotulangila: “Meso aabo boonse bobile akavwumbuka mpoonya bakazyiba kuti lino bakalaa mantaanda” (3:7). Eeci caambilizya kuti lino bakalisenda nkaambo ka mbubakalengedwe, bakabaa bweemya nkaambo ka mantaanda aabo, bakabaa nsoni nkaambo ka kutakkwaninina bwini, bakabaa bweemya nkaambo kakuba muntu wakali kukonzya kubelesya aasyoonto oolo luzyibo ndwaakajana lwa cibotu acibi. Coonse ncibakali kukonzya kubona lino, eelyo nibakali kukwakwalisya kulipasununa micito yabo kweendelanya aa mulawo, bakalibona mbubataakkwene akwaalilwa kupona mumilazyo yokwa Yahuwah. Tiibakali kulangilwa kuti mpeenya aawo balondoke kuba mbuli Yahuwah, pele umwi wakabaambila kuti beelede kukomena akuba boobo. Nkabela nibakazumina kulweeno oolo, mpeenya aawo bakawida muciyanza ca kulitunusya. Aa ino Yahuwah wakaamba kuti nzi kujatikizya ceeci? “Nguni wakamwaambila kuti mulaa mantaanda?” Mumajwi amwi ooku nkwaamba kuti, nguni waakakwaambila kuti kubaa mantaanda ncintu cuusisya nsoni?
Aboobo nkaambo ka bweemya bwabo, bakayuba bamwi akuyuba Yahuwah (3:7-8). Alimwi ono kuzwa ciindi eeco toonse tucibalika kuyoolisisa. Bantu banjaanji balaa bweemya nkaambo ka mbobalengedwe kuti mbaani. Bamazyali balalibilika, nkaambo ka ziyanza zyabantu zisampuzya, abupaizi businganya bantu eezi zyoonse zyakacita mulimo wazyo azyalo, kukasya bantu kuti bayibaluke ceeco, Yahuwah ncaakabalengela kupona.
Pele aalumbwe Yahuwah, tanaleka Walo pe kuzumanana kwaambilizya masimpe Aakwe, aakuti muntu ncecintu ciinda kulibotela Walo ncaakabamba mumulimo wakulenga. Walo ukulwaizya ndiswe kuti tusike ambaakani yabuntu aawo mpotweelede kweendelana aa ciiyo cipati mu Bbaibbele, nkokuti, makani mabotu aa Bulelo buciboola bwa Yahuwah. Mbuli cibeela ca mulumbe ooyo, Walo utaanguna kutwaambila ciindi aciindi kuti kuli biyo Leza omwe, nkokuti Walo Lwakwe kumugama, kutali ndiswe. Ooyo tuuli mukuli wesu kulikulika swebo pe. Cili kabotu kuli Nguwe kuti katuli bantu susu biyo — kuli Nguwe taakwe cisyoonto nanka ciinda waawo cimwi ncalangila kuli ndiswe. Cabili, Walo wakakanza kulenga Adamu wabili ooyo uunooli muntu susu uukkwene mbweenya mbuli Adamu wakutaanguna, pele aciindi eeco ooyo takacegwi mukooze ka sinkondonyina alimwi uyoozwidilila kuba mutaanzi, uubekema bulemu, muntu uutafwi. Ooyu Messiah uyooba mutaanzi kuzyalwa aakataa babunyina banji alimwi uyoojuzya musela mupya wa kuponya balwazi aluumuno kubantu boonse. Kumamanino bantu bayoopona buumi mbubakeelede kupona, alimwi bayooba bantu mbubaabambwa kuba. Buntu bukkwene buyoozuzikwa atalaa nyika eeyi Yahuwah njaakalenga kuti ibasunke akubapa ziindi zibotu zyakuti eeco cicitike.
Eelyo notuteelezya mulumbe wa Bulelo woonse kuzwa mu Cizuminano Cakale a Cipya, tulamvwa kakuli mulumbe uuli mukataa mulumbe. Iswe, tobana ba Taata Yahuwah, tatuli kalungu kaamoyo Wakwe nkaambo kakuti tulateelela mulawo ngwaakatupa Mozesi pe. Bululami tabubooleli mu milimo ya mulawo. Tatujani mpindu yabuntu bwesu nokuba kuyandigwa munzila eeyi pe. Pele, tulalulamikwa kwiinda mukusyoma zisyomyo ziboolela mu Mulumbe mubotu ngwaakakambauka Yahushua mutumwa waandeene wa Taata, ooyo ngo mulumbe wesu waluyando. Ooyu Mulumbe wa Bulelo ngo mulumbe Abulahamu ngwaakasyoma, mbuli bwaamba Bbaibbele, akuti ooko kusyoma kwakwe kwakamupa kwaambwa bululami. Mbululami bwa kusyoma mulumbe wabulelo bwa Yahuwah bukkomanisya Yahuwah, akubamba nzila yakuyeeya mizeezo iiluleme akupona kabotu kuli ndiswe tobantu. Tulayandigwa akutambulika kuli Yahuwah mbweenya mbotuli bantu kale, kutali nkaambo kacintu cili coonse ncotunga twacita nokuba kuzyiba, Pele nkaambo Walo mbwatwaambila kuti mbotubede oobo. Tede kayi nokuba boobo Walo ngo Taata wesu. Mukujokezya, iswe tulabomba a “kuteelela kwa lusyomo” eelyo notwiiya kuzwa kuli Yahushua Mwanaa Yahuwah.
Mulumbe mubotu mbuulembedwe cabululeme mu Bbaibbele ulikke nguupa nzila yakuleka mizeezo akupona kutaluleme. Tweelede kucita kufumbwa ncotukonzya kuti tutole mulumbe ooyu munyika yoonse. Bantu bayoomvwa lufutuko luponya nduuleta cino ciindi. Kasimpe ka Yahuwah takeelede nokuceya kwaambwa kuti takajisi bakamboni mumusela uuno. Mulumbe wabulelo kusanganya acibeela ciyandika kapati ngwakuti Yahuwah Muntu omwe luzutu akuti Yahushua ngu Messiah muntu mbuli ndiswe, aayo nga makani toonse ngotweelede kuteelela kutegwa tuye kumbele kusumpula buntu bwesu. Kakwiina mulumbe ooyu, zintu ziteendelani akataa bululami bwa kubaa lusyomo a milimo yabululami inga tiizyateelelwa munzila iiluleme, aboobo inga twacaala katucedwe muzinyonyoono zyesu, “amumisyobo-misyobo” ya bupaizi.
Bupaizi bwaanyika boonse mubunji bwabo tabukonzyi kutambula Messiah muntuma mbuli ndiswe nkaambo uuno musela waanyika woonse uyakidwe atalaa kweenwa kuti kuba muntu tacili cibotu bwinibwini mumeso aa Yahuwah. Aboobo ncenciceeci Bunakristu bwa tunsiyansiya ncobweelede kuyiisya kusyoma muli Baleza botatwe. Kuti nicatali boobo inga caambilizya kuzimaanyila limwi bweende bwazintu zyaanyika busofweede, alimwi ndayoowa kuti bwalo inga tiibwazumizya cintu cakulijazya cili boobo kuti cicitike pe. Lusyomo lumwi mbuli lwakuti muzimo wamuntu tuufwi alwalo luyumbyayumbya kumbele lweeno lwakuti kuba muntu muli lwaco tacili cibotu bweelede kumaninina. Kunzaa lusyomo lwakuti muzimo wamuntu tuufwi, kuli muzeezo wakuti akataa malengelo ookwa Yahuwah, mubili wamuntu, amuya wabuumi ngwayoya ooyo wakazyila kuli Yahuwah, muli lwawo ulisofweede alimwi aboobo ncoweelede kusoogwa aciindi cakufwa.
Atuzumanane kubeleka mulimo wa Yahuwah, kwaambilizya mulumbe mubotu ooyu kunyika yoonse kusikila kumamanino (Mateyo 24:14). Mulumbe uujanika mukati ka mulumbe, muubauba kuteelela pele ulaa cikkelo: kuba muntu wancobeni ncibotu bwinibwini kuli Yahuwah. Muntu susu ulipedwe kale buumi bwakutafwa oobo buyooba bwesu aswebo eelyo twaakukona Bulelo bwa Yahuwah oobo mbwaakabambila ndiswe.
Eeci cibalo citali ca-WLC cakalembwa aaba Robin Todd.
Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina as Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC


text:
Ncotusyomena Kuyootolwa Kujulu Kaayindide Manyongwe
Tulatabauzyigwa kanjaanji akaambo ka ncotusyomena kutolwa kujulu kaciindide kale ciindi ca mapenzi. Twaambo tuli kkumi afuka tulaansi aawa ntotupandulula aawo mpotwiimvwi mulusyomo lwesu.
- Mateyo 24:29-31 ulisalazyide kwaamba kuti kutolwa kujulu kuyoocitika kaciindide ciindi ca Mapenzi Aatanabwenwe. Bamwi inga kabanokwaamba kuti aabo “basale” baambwa mukampango aaka mba Juuda, pele kunyina bumboni bugwasyilila muzeezo ooyu mu mangwalo pe. Kuyungizya waawo, kuvwuntauzya cini ncoliiminina bbala lya basale nokuba lya kusalwa mu Cizuminano Cipya, kuyubununa kuti kufumbwa nolibelesyegwa bbala eeli, liiminina cikombelo, kutali bamaJuuda pe. Kaambo kaindizya kulemya makani kajanwa mu BaLoma 11:7. Nokuba muli Mateyo 24, Messiah ubelesya buyo bbala lyakuti basale (tumpango 22 a 24) naamba cikombelo, kutali bantu babuJuuda batasyomi pe. Kuyungizya atalaa kampango 31 kuti nkakaambilizya kutola cikombelo, kuli tumpango tutobela ansi aawa, tupandulula, akataa zintu zimwi, bantu bobile bali kumyuunda – umwi ulatolwa, pele umwi ulasiigwa. Ooku nkokutolwa kujulu.
- II Batesalonika 2:1-4 balisalazyide kwaamba kuti SimukazyaKristu uyooyubununwa kakutanasika kutolwa kujulu. Kampango 6 kalisalazyide kuti cintu cilelemya SimukazyaKristu ncakuti tacininga sika ciindi cini ceelede.
- Ciyubunuzyo 20:4-6 caamba kuti aabo basaante bajayigwa muciindi ca caando camunyama – muciindi ca Mapenzi Aatanabwenwe – bayooba “bataanzi” kubuka kuzwa kulufu. Eeco taceendelani amuzeezo wa kutolwa kujulu bulanga kaatanasika mapenzi aali ciloba, ooyo walo waamba kuti kubuka kutaanzi kuzwa kulufu kuyootola busena kacitaninga sika caando ca munyama. Muzeezo wa kutolwa kujulu kaatanasika mapenzi aali ciloba usandula kubuka kulufu kwamu Ciyubunuzyo 20:4-6 kuti nkubuka “kwabili”, kakuli Johane ulabambilila kabotu-kabotu kutwaambila kuti ooko nkubuka kutaanzi. Mukulesya kufwiinsya mangwalo, aabo basyoma kutolwa kujulu kaatanasika mapenzi aali ciloba, mumazuba aakainda bakali kwaamba kuti, “Kwakali ziindi zinjaanji nokwakabede kubuka kulufu kutaanzi.” Eeco mbuyanga bwalo alimwi taceelede kuba boobo. Alimwi, kulaambwa akuti kutolwa kujulu kakwiina kufwa tacikonzyene pe akubuka kuzwa kulufu. Pele kutolwa kujulu kuyooba leelyo bafwide muli Kristu baakubuka kuzwa kulufu. Ncenciceeco cini ncociiminina kubuka kuzwa kulufu.
- Kaano ka Mateyo 13 ka maila a nsaku (tumpango 24-30 a 36-43), kapandulula kutebula cibi acibotu aciindi comwe, kutali kutantaanya zintu kwa myaka iili ciloba pe. Aabo bataminina kuti kuleelede kuba myaka iili ciloba akati, tabakonzyi kweeleba kampango 30, aako kaamba kuti, “Amubunganye antoomwe kutaanguna nsaku (basofweede).” Kweendelanya bwaamba Kristu, maila taasolwedi nsaku kutebulwa pe.
- I Batesalonika 4:15-18 baamba makani aakutolwa kujulu kwabaabo bacipona kusikila akuboola kwa Simalelo. Ibbala lyaci Giliki lyakuti banooceede ndyakuti “perileipo.” Kweendelanya abalembi bamabbuku aaba Strong, eelyo bbala inga lyasandululwa akuti ku “kufutuka.” Eeci tacili cintu cigambya, nkaambo ibbala lyakuti “ntenda” ngomuyanda wa bbala lya “perileipo.” Kucaala caambilizya “mbuli kufutuka ntenda.” Eeci tacilibonyi kuti cigwasyilila muzeezo wa kutolwa kujulu kaatanasika mapenzi aali ciloba pe.
- Mu Ciyubunuzyo 13:7, SimukazyaKristu utanga nkondo yakulwana basaante bazyila kumisyobo amilaka yoonse, amasi woonse aanyika. Ooko takuli kupandulula kuti aabo bantu mbaJuuda luzutu pe.
- I Bakolinto 15:51-54 baambilizya mweembo wamamanino. Ciyubunuzyo 11:15-19 caambilizya mweembo wamamanino. Eeco cipandululwa kuyootola busena waakusibwa mweembo wamamanino mutumpango ootu cilikonzyene.
- Kufumbwa sicikolo wa cishinshimi ulazumina kuti kutolwa kujulu kuyoocitika eelyo Simalelo aakuboola mbuli mubbi. Kucenjezyegwa kunjaanji kumakani aaya kulipedwe mu Cizuminano Cipya, kusanganya amuli Mateyo 24:42-43, I Batesalonika 5:2, a II Petulo 3:10. Kumwi kucenjezya kuliboobo kupedwe mu Ciyubunuzyo 16:15. Ooko nkucenjezya kwakujata maanka munsaa magolelo kuti: “Amulange, Ime ndaboola mbuli mubbi.” Pele amulangisye mbwaabelesyedwe mabala. Mukampango katobela kuli Nkondo ya Armageddon – eeco ncingomo ca ciloba. Nkaambo nzi Yahuwah ncanga wapeda kucenjezya kuli boobo kuti Walo uciyooboola mbuli mubbi kusikila aciindi ca Armageddon, kuti kakuli wakaboolede kale mbuli mubbi myaka iili ciloba yakainda musyule lya waawo? Bwiinguzi mbwakuti, ncobeni, takonzyi pe.
- Kulasungilizyigwa amuzeezo wakuti eelyo Simalelo nayoobola aanga mubbi akataa masiku, kuti caambilizya Kuboola Kabili Cakusikikizya. I Batesalonika 5:1-8 balisalazyide kuyiisya, nokuba boobo, kuti cikombelo ciyoozyiba ciindi cini Walo nayooboola. Cikombelo cabasale tacikajanikizyigwi kacitalibambide pe. Balikke buyo batafutukide mbabayoojanikizyigwa kabatalibambide. Cilakatazya kumvwisya nkuwaazyila muzeezo wa Kuboola Kwabili Kwamaseseke.
- Kanjaanji kuyiisyigwa kuti Mapenzi Mapati Aatanabwenwe bunooli Bukali bwa Yahuwah. IBbaibbele liyiisya bwiimpene. Eelyo Mapenzi Mapati Aatanabwenwe naayoosimpa, ndendilyo Bukali bwa Yahuwah nobuyootalika. Mboobu Bumboni: Comwe ciyootola busena muciindi ca Bukali bwa Yahuwah ncakuti zuba, mwezi anyenyeezi ziyoosiya. Eeci cilipanduludwe mu Ciganto ca Cisambomwe – Ciyubunuzyo 6:12-17. Oomo cigaminide kwiitwa kuti Mbukali bwa Yahuwah. Izuba, mwezi, anyenyeezi ziyoosiya mbuli bwaamba Messiah muli Mateyo 24:29, alikke Messiah nguupa ciindi nociyoocitika eeco. Walo waamba kuti ciyoocitika kaayindide Mapenzi Mapati. Kweendelanya mbwaamba Messiah, Bukali bwa Yahuwah tacili cintu comwe a Mapenzi Mapati pe, pele, Bukali bwa Yahuwah buyoosika kaayindide Mapenzi Mapati. Kusendekezya muzeezo uutaluleme wakuti Bukali bwa Yahuwah nga Mapenzi, eeco ciletela buyo kupilinganya mizeezo.
- Ciyubunuzyo 12:7-17 cipandulula zintu ziyoocitika mu Mapenzi Aatanabwenwe. Eeci inga catondezyegwa kwiinda mukuceezyeka atumpangonyina tumwi toonse tuli mu Bbaibbele ooto twaambilizya ciindi citola myaka yotatwe akwiinda akati omwe (mazuba aali 1,260, myezi iili 42, “ciindi, ziindi, akwiinda akati ciindi comwe”). Kampango 12 kaita Mapenzi Aatanabwenwe kuti nciindi ca Bukali bwa Dyabulosi. Tede kayi, Yahuwah tali Nguwe uupenzya bantu Bakwe mwini. Dyabulosi nguubapenzya.
- I Batesalonika 5:9 bayiisya kuti bantu ba Yahuwah tabasinganyidwe kuyoopenzyegwa mu Bukali bwa Yahuwah. Ciiyo ca kutolwa kujulu kaayindide mapenzi cileendelana amakani aaya. Mbuli bwaambwa atala aawa, Mapenzi Aatanabwenwe tabuli Bukali bwa Yahuwah. Pele mbukali bwa Dyabooli. Makani aamisela alembedwe kuti baapositolo bali 11 akataa bali 12 bakajaigwa. Basaante bamazubaano abalo tabayindidwe kumbali kupenzyegwa, kutempaulwa, akucokwacokwa aa Dyabulosi. Kwakaambwa kuti Yahuwah inga taabbonta nabwiinga Wakwe katana mukwata. Aaya masimpe ncobeni. Takonzyi kucita cintu eeco pe. Pele Saatani nguukonzya kucita cili boobo.
- Muzeezo uusendekezya kutolwa kujulu kaatanasika mapenzi aali ciloba waamba kuti kuli Kuboola Kwabili komwe, pele ooko kuboola kuyoocitika muzibeela zyobile. (Eeci cimvwikaanga nkupelengusya maanu.) Kwaambwa kuti cibeela citaanzi cinooli mu cikombelo Cakwe. Eeco ncecaambwa kuti Nkuboola kwa Maseseke. Cibeela cabili cili mu Mateyo 24:31 ncakubunganya bamaJuuda, eeco bamwi ncobaita kuti Nkuboola mu Bulemu bwakujulu. Ooko kuyoocitika kumamanino aa myaka iicaalizya iili ciloba. Kuli mangwalo aakazyanya amuzeezo ooyu. Ngaaya obile: Tito 2:11-13 ulayilila cikombelo kuti cikkale mubululami munyika iino kusikila, kutali a Kuboola kwa Maseseke, pele kusikila Aakulibonya Mubulemu bwakujulu. I Petulo 1:5-7 uyiisya kuti masunko akutempaulwa anoozumanana mu cikombelo kusikila, kutali a Kuboola kwa Maseseke, pele a Kulibonya mu Bulemu Bwakujulu.
- Kutegwa cizyibwe ciindi ca kutolwa kujulu, yebo weelede kumvwisyisya bbuku lya Ciyubunuzyo mbolibambidwe. Muzeezo wa kutolwa kujulu kaatanasika mapenzi aali ciloba usimpidwe atalaa manjezyeezya aakuti Ciyubunuzyo cakalembedwe munzila yakutobelanya ziindi. Eeci caambilizya kuti, kuyeeyelwa kuti zintu nozitola busena kumamanino aaciindi mbozilembedwe mu Ciyubunuzyo, zilembedwe mbuli mboziyootobelana: Kutaanguna Zidinto, mpoonya Myeembo, akutobelwa Zingomo zya Mapenzi. Ikuti buyo nicali kukonzya kutondezyegwa eeco, nokuba boobo, kuti Ciyubunuzyo kacili tiicakalembwa munzila yakutobelanya ciindi, nkokuti kaambo koonse aawa kawida ansi akubulilalyo makani. Mbombubo mbocibede ncobeni oobo. Kweezyekanya buyo akataa Mweembo wa Ciloba (Caandaano 11) a Cingomo ca 7 (Caandaano 16) kuyubununa kuti eezyi zyobile zilikonzyene, ncintu comwe buyo citola busena. Lino kusanganya atalaa ceeco a Cidinto ca Cisambomwe (Caandaano 6), Ezekiya 38:18-22, a Mateyo 24:29, tujana kuti toonse tosanwe tumpango ootu tupandulula cintu comwe buyo cikonzyene kacicitika. Cidinto ca Cisambomwe, Mweembo wa Ciloba, a Cingomo ca Ciloba, ncintu citola busena comwe cipandululwa mu Caandaano 6, alimwi amu Caandaano 11, amu Caandaano 16. Ncobeni, Ciyubunuzyo tacilembedwe munzila iitobelanya zintu zitola busena. Oobo mbobumboni bomwe akataa bunjaanji kuti Ciyubunuzyo tacilembedwe cakutobelanya kuzwa kumatalikilo kusikila kumamanino. Lino mbotwamvwisya boobu, muzeezo uusendekezya kutolwa kujulu kaatanasika mapenzi wakulumbuka kuwa muzinga ansi.
- Kanjaanji kuzuminanwa kuti kutegwa SimukazyaKristu akalibonye akubaa nguzu, Muya Uusalala weelede kugwisyigwa kuzwa anyika. Musemo wa manjezyeezya aaya ujanwa mu II Batesalonika 2:7. Kuli penzi lisyoonto buyo amuzeezo ooyu. Kutaanguna twatondezya kale kuti tumpango tutaanzi tone twa candaano nceenya eeci tusendekezya kulibonya kwa SimukazyaKristu kakutanasika kutolwa kujulu. Paulu inga taacengulula boobu mbwateelela mangwalo mukampango katatu. Cabili ncakuti, kusendekezyegwa kuti “ooyo” waambwa mukampango 7 Muya Uusalala, pele kunyina bumboni nobuba buti bugwasyilila muzeezo ooyu. Lino camamanino ncakuti, kuti, kakwiina Muya Uusalala munyika muciindi ca Mapenzi Aatanabwenwe, ino Bakamboni Bobile bayoozijana kuli nguzu nzyobabelesya kucita maleele aabo woonse? Ciyubunuzyo 13:5-7 atumpango tumwi tupandulula bantu bakazyalululwa bacinooli munyika muciindi ca Mapenzi. Mbubuti muntu mbwanga wazyalululwa kakwiina Muya Uusalala? Muzeezo wa kutolwa kujulu kaatanasika mapenzi aali ciloba waamba kuti aabo basiigwa musyule banoolaa ciindi cabili ca kutufulwa. Kaano ka banakalindu bali kkumi muli (Mateyo 25:1-13) kayiisya kuti Walo uyooboola ciindi cabili alimwi kunoonyina ciindi cabili kuzwa waawo cakukwempula muntu kumutola kujulu.
- Bamwi bayiisya kutolwa kujulu akataa ciindi ca mapenzi. Nokuba boobo ooku kusendekezya takukonzyi kuba nkaambo kakuti Mapenzi ayootola myaka iili ciloba. Pele, kunyina kampango ka mangwalo nokaba komwe mu Bbaibbele lyoonse kapandulula mapenzi aatola myaka iili ciloba. Kufumbwa bupanduluzi bwa mapenzi mu Bbaibbele buyiisya kuti mapenzi ayootola myaka yotatwe akwiinda akati omwe. Daniele 7:25, 12:1-7, Ciyubunuzyo 11:3-12, 12:6, 12:7-12, 12:13-17, a 13:5-7. Kutamvwisyisya ciindi ca mapenzi aamyaka iili ciloba kuzyila muli Daniele 9:27, oomo mokwaambwa cizuminano ca myaka iili ciloba. Aaka kampango kayiisya cisesemyo calusaalo ciyoolibonya akataa myaka iili ciloba. Messiah wakaamba kuti lunyonyooko luyoocitika akuganta mpaatalikila eeni mapenzi mapati (Mateyo 24:15-21). Kuzwa muli ceeci twazyiba kuti mapenzi ayootola buyo myaka yotatwe akwiinda akati omwe.
- Bantu banji bayiisya kuti, ooko kutolwa kujulu kulipandulwidwe mu Ciyubunuzyo 4:1. Johane waambilwa kuti “Boola kuno, Ime ndikutondezye zintu ziyoocitika kuzwa waano.” Aaka kampango takagumene akutolwa kujulu pe. Kaamba buyo ncokaamba kuti: “Ime njookutondezya zintu ziyoocitika ziyootobela waawa.” Mbombuboobu Johane mbwatalisya mulumbe kufumbwa ciindi nalemba zintu ziyoocitika kumbelaa mazuba.
Mu Ciyubunuzyo 1:19, Johane waambilwa kulemba zintu zyotatwe: “Kolemba zintu nzyoobona, azintu ziliko lino, azintu ziyootobela kuzwa waawa.” Caandaano 1-3 cilembedwe kuti “…eezyo zintu nzyoobona webo, azintu ziliko lino.” Caandaano 4, kampango 1 kagamide buyo kuti “… zintu ziyootobela waawa.”
- Ciyubunuzyo 3:10, bamwi baamba kuti oobu mbobumboni bwa kutolwa kujulu kaatanasika mapenzi aali ciloba. Aaka kampango kaamba kuti: “Nkaambo webo wajatisya mu Jwi Lyangu lyalukakatilo, aboobo mebo njookubambilila muciindi cakusunkwa citisikile bantu boonse bamunyika akubasunka boonse bakkala ansi.” Bamwi bazuunyene kuti mbweenya mbuli Yahuwah mbwaakakobelela cikombelo caku Philadelphia kuzwa kumasunko aakali kuboola anyika, uyootukwabilila aswebo kuzwa ku Mapenzi Mapati Aatanabwenwe. Aaka kampango kakagamide buyo cikombelo caku Philadelphia eeco Johane ncaakali kweembela naakazyoka kuzyila ku Nsumbu ya Patmos. Akamwi kampango kakonzyanya kakalembelwa cikombelo caku Smyrna mu Ciyubunuzyo 2:10: “…dyabulosi uyoomufusila muntolongo nobamwi, kutegwa mukasunkwe; alimwi muyoopenzyegwa kwamazuba aali kkumi…” Hena eeco caambilizya kuti mapenzi mapati ayootola buyo mazuba aali kkumi na? Pema nee pe. Alimwi, ooyu muzeezo buyo wa cikombelo cimwi akataa zikombelo zili ciloba zyakucooko ca Asia Cisyoonto, eeco Johane ncaakali kunokweembela naakali kuyoozyokela kuzwa nkwaakatandidwe.
- Mateyo 24:37, “Pele mbweenya mbucaabede mumazuba aa Noah mbociyooba akuboola kwa Mwanaa muntu,” aaka nkakampango katamininwa abantu bamwi kuti mbumboni bwa kutolwa kujulu kaatanasika mapenzi aali ciloba. Kupandululwa kuti Yahuwah wakagwasyilila basale Bakwe kweeleba mapenzi mapati aa zambangulwe lya meenda, aboobo mbweenya buyo Walo uyookwempula cikombelo Cakwe kuzwa kumapenzi aaboola. Nokuba boobo, kweelede kuzyibwa kuti Yahuwah wakakwabilila Noah kwiinda mumuyoba. Walo taakamutola kujulu Noah kutegwa avwunwe ku muyoba pe. Kuyungizya waawo, kuboola kwa Mwanaa muntu ooko kweezyekwa ku mazuba aa Noah, kwakali kuboola kwapandululwa kaindi kasyoonto kainda mu tumpango 29-31, eeco ncecipandululwa amucibalo kuti nceciyoocitika aakwiinda mapenzi.
Eeci cibalo citali ca-WLC cakazyila ku https://www.endtime.com/blog/why-we-believe-in-a-post-tribulation-rapture/.
Twakagwisya mucibalo citaanzi woonse mazina aabakomba mituni aamilimo ngobati Taata a Mwana, akubikka mucibaka cangawo mazina mataanzi ngobakapedwe. Kuyungizya waawo twakajokolosya mu Mangwalo aalembuludwe mazina aakuti Yahuwah a Yahushua mbuli mbwaakalembedwe kutaanguna abalembi Bbaibbele bakayoyelwa moza. -Nkamu ya WLC


text:
Aaba bantu bakazingulukidwe misyobo yazigwebenga zyabantu bayoosya alimwi bayandisya bulwani abujayi ncobeni, aabo bakali kukonzya kubanyanga myuunda, minzi anyika zyabo; pele zyiindi zyotatwe amwaka, nkalakata zyabalombwana abantu bamwi boonse aabo bakali kukonzya kweenda musinzo mulamfu, bakali kulubweza lweendo akusiya minzi yabo kuyoobungana kubusena bwakukombela, oobo bwakali akataa nyika yabo. Ninzi cakali kunga calesya basinkondonyina kuti babakungile minzi yabo yakaceede kiitakwabilidwe, akubanyonyweeda zintu zyabo zyoonse mumulilo nokuba amacceba? Ninzi cakali kunga calesya sinkondo muzwakule kubavwampila nyika yabo, akutola bana baIsilayeli mubuzike? . . . [Yahuwah] wakasyomezyede kuti nguunookwabilila bantu Bakwe. “Mungele ookwa [Yahuwah] uzingulukide mumbali lyabaabo bayoowa Nguwe, alimwi ulabavwuna balo.” Intembauzyo 34:7. Eelyo bana Isilayeli nibakaunkide kukukomba, nguzu zyabulemu nzyezyaali kukwabilila minzi anyika yabo akukwabula kufumbwa sinkondonyina wa bana Isilayeli. . . . Cisyomyo cokwa Yahuwah cakali cakuti, “Ime njootanda masi woonse kunembo lyako, akukomezya lukwakwa lwako: kunyina muntu pe uyoonyonokela nyika yenu, eelyo mwaakuunka kuyoolitondezya kunembo lya . . . [Yahuwah Elohimu wenu1] zyiindi zyotatwe amwaka.” Kulonga 34:24.
Pobwe litaanzi akataa mapobwe aayo, lyakali lya Pasika, pobwe lyacinkwa citakwe mimena, eelyo lyakali kusika mumwezi wa Abibu, mumwezi mutaanzi mumwaka waba Juuda ooyo uujatikizya mamanino aa mwezi wa Miyoba amatalikilo aamwezi wa Mukubwe Kaangala. Kutontola kwamupeyo aciindi eeco, kwakali manide kale, amvwula ncaalizi yakali wide kale, alimwi zilengwa leza zyoonse zyakali kupekema kazisyuuka akweebeka kabotu mububotu bwazyo. Bwizu bwamusyobo wanyanzabili bwakali menede atalaa malundu amumisena, alimwi maluba akali syuukide akubotya myuunda kufumbwa kuli koonse nkwaanga meso azwezya kulanga. Lino mwezi, wakali afwaafwi kuzulila kumweka, alimwi wakali kumwesya mangolezya akupa kuti cibe ciindi cikondelezya kwiizya. Cakali ciindi cikkomanisya kapati eeco mwiimbi uusetekene ncaakalemba mumabala aakuti:
“Mupeyo wainda,
Imvwula yainda alimwi yaamuka;
Maluba alalibonya atalaa nyika;
Ciindi cakuti bayuni baimbe nyimbo casika,
Alimwi jwi lyafulwe lilamvwugwa munyika yesu;
Mukuyu wabizwisya nkuyu zyawo zyamusyobo wanyanzabili,
Masaansa aalo asonsa akusekkelela maluba,
Alanunkilila kabotu.”
Lwiimbo lwa Solomoni 2:11-13, R.V.
Munyika yoonse, tubungabunga twabasilweendo twakali kuyaa bweenda musinzo kutozya ku Jelusalema. Beembezi bambelele abalo alutanga lwabo, abasikweembela kabapompa kuzwa mumalundu amatanga aabo, basikuzuba nswi kabazwa ku Lwizi lwa Galilaya, abalimi bazwa kumyuunda yabo, bana babashinshimi kabazyila muzikolo zisetekene—boonse bakacengulula matende aabo akugama kubusena ooko . . . [Yahuwah] nkwaakali kuliyubununa. Bakeenda misinzo yabo muzibeelabeela, nkaambo bunji bwabo bakali kweenda aamaulu. Nkalaki azyalo zyakali kuyaa kutyolooka kazyikulaikidwe mindunda yamikuli iilemede kapati, kazyitaninga sika Kumunzi Uusetekene.
Zilengwa leza zyakasinsimuka akukkomanisya myoyo yabana ba Isilayeli akupa bulumbu kuli Yooyo Uupa zintu zibotu zyoonse. Intembauzyo zyaci Hebulayo zyakali kwiimbwa, kazyitembaula akusumpula bulemu abwami bwa [Yahuwah]. Niwaamvwika mweembo ooyo wakali kwaambilizya ciindi cakukomba, anyimbo zyazikwaankwani nizyakalizyigwa, aciinduluko cakulumbaizya nicakaangulwa akuvwentuka, ndendilyo myaanda myaanda yamajwi niyakaswaangana akwiimbila antoomwe kuti:
“Ime ndakalikkomenye eelyo Ime nibakandaambila
kuti,
Atweende kuŋanda ya Simalelo wesu.
Matende eesu aliimvwi
Mukati kamilyango yako, O Jelusalema. . . .
Ooko kugama mikowa, amikowa yokwa . . . [Elohimu], . . .
Amupe kulumba kuzina lyokwa [Yahuwah]. . . .
Amupailile luumuno lwa Jelusalema:
Bayoovwuba aabo bakuyanda webo.”
Intembauzyo 122:1-6, R.V.
Eelyo nibakali kulanga kumalundu ooko bakomba mituni nkubaali kukunka mililo yazyipaizyo, bana ba Isilayeli bakaimba kuti:
“Hena Ime ndilungumike meso aangu kumalundu na?
Nkuli ooko kuzyila lugwasyo lwangu?
Lugwasyo lwangu luzwa kuli [Yahuwah],
Ooyo wakabamba julu anyika.”
Intembauzyo 121:1, 2
“Aabo basyoma muli . . . [Yahuwah]
Bali mbuli Mulundu wa Ziyoni, ooyo uutakonzyi kuzungaanyigwa, pele unooliko lyoonse.
Bali mbuli malundu aali mumbali lya Jelusalema,
Mbweenya mbuli . . . [Yahuwah] mbwazingulukide bantu Bakwe,
Kuzwa kuciindi cino kuya kumbele lyoonse akutamani.”
Intembauzyo 125:1, 2, R.V.
Bakatanta milundu iizingulukide Munzi Uusetekene, kabalanga akwaankamana kulanga makunga aabakombi aakali kupenauka munzila akuyoboloka kuya ku tempele. Bakabona busi bwatununkilizyo kabwiimpuka, alimwi bakamvwa myeembo yaba Levi kiilizyigwa akwaambilizya muswaangano uusetekene, bakamvwa bulemu bwa woola lisetekene, akutalika kwiimba kuti:
“Mupati
. . . [Yahuwah], alimwi weelede kutembaulwa cinicini
Mumunzi wa . . . [Elohimu wesu], mumulundu wakusetekana Kwakwe.
Kulibotela mpuusimpidwe, ndukondo lwanyika yoonse,
Mulundu wa Ziyoni, kumabalibali aakunyika,
Munzi wa Mwami mupati.”
Intembauzyo 48:1, 2.
“Luumuno
mukati kalubuwa lwako,
Alimwi abuvwubi mukati kamaanda aako.”
“Ndijulwide milyango yabululami:
Ime njoonjila muli njiyo, akutembaula . . . [Yahuwah].”
“Ime njoopeda kukonkezya kwangu kuli . . . [Yahuwah]
Lino kunembo lyabantu Bakwe,
Munkuta zyaŋanda yokwa . . . [Yahuwah].”
Intembauzyo 122:7; 118:19; 116:18, 19.
Maanda woonse aali mu Jelusalema akajulilwa basilweendo, alimwi mazyuli akabambililwa akubosyegwa; pele eeci tiicaali cintu cikkwanina akataa nkamu yaabungene; aboobo kwakaanzikwa mavwuka mumasena woonse aakali munsimunsi mukati kamunzi amumalundu aakali mumbalaa munzi.
Mubuzuba bwakkumi abwane bwamwezi, kumangolezya, Pasika wakasekelelwa, mubulemu bwawo; zilengwa zyeebeka zyakacitwa mukusekelela akwiibalusya bantu kunununwa kuzwa mubuzike bwaku Ijipita, akutondeka kumbelaa mazuba kucituuzyo eeco ciyoobanununa kuzwa kubuzike bwacinyonyoono. Eelyo Mufutuli naakaaba buumi Bwakwe amulundu wa Kalivali, kufumbwa cintu cili coonse cakali kwiiminina Pasika kusikila ciindi eeco, cakazuzikwa akumanizya kucitika. Alimwi mulazyo wa Silutwe wa Mulalilo, ooyo wakayasilwa mucibaka eeco, wakapedwa kuba ciibalusyo caciindi eeco. Pasika wakali kwaambilizya akwiiminina mukonzyanyo wacituuzyo ca Mufutuli kwamisela iikubwene.
Pasika wakatobelwa amazuba aali ciloba aakupobola kulya cinkwa citakwe mimena. Buzuba butaanzi abucaalizya bwaciloba, akali mazuba aatabelekwi mulimo, mazuba aambungano aasetekene. Buzuba bwabili bwapobwe eelyo, bwakali buzuba bwa micelo mitaanzi yabutebuzi bwa mwaka ooyo; ndendilyo micelo mitaanzi niyakaletwa kucipaililo kunembo lyokwa . . . [Yahuwah]. Kanjaanji maila ngaakali mataanzi kubizwa munyika ya Palesitaini, aboobo kumatalikilo aapobwe eelyo, akatalikide kale kutubatuba akusima. Musunta wamaila wakali kuzumbaanyigwa amupaizi kunembo lya cipaililo cokwa . . . [Yahuwah], kuti cibe citondezyo cakuti zyoonse zyintu zyakali Zyakwe. Pele buyo kusikila aciindi eeco cilengwa nicakanide kucitwa, nokwaali kunga kutebula kwatalikwa mumwaka ooyo.
[Mwezi wane wakasika] . . . Pentekkositi, wiitwa kuti pobwe lyabutebuzi nanka kuti pobwe lyamvwiki. Mbuli citondezyo cakulumbila maila aayo aakabambidwe kuti cibe cakulya, mikamu naa zinkwa zyobile zyakayokwa alimwi kazyilaa mimena akuletwa kunembo lyokwa . . . [Yahuwah]. Pentekkositi bwakali buzuba bomwe buyo, oobo bwakabikkidwe ambali kuti bube buzuba bwamilimo yabupaizi.
Mumwezi waciloba, lyakasika Pobwe lya Mavwuka, naa lya Kubunganya. Eeli pobwe lyakali kuzyibya kuti . . . [Yahuwah] nguulongezya butebuzi bunji bwa mumbewu yamicelo, mumyuunda yamaolifa, amumyuunda yamasaansa. Lyakali pobwe limanizya mapobwe woonse mumwaka. Inyika yakalibizwide zyoonse zyikomena ansi, butebuzi bwakali tebwidwe kale akubikkwa mumatala aciindi capobwe eelyo; micelo, mungwimba, awaini wakaliyobwedwe, alimwi micelo mitaanzi ayalo yakali bikkidwe kale ambali; nkabela bantu lino bakaboolela kuzyoolumbila zyintu zyoonse eezyo ku Mwami . . . [Yahuwah], ooyo wakabaleleka akubaabila buvwubi.
Eeli pobwe mubwini lyakali pobwe lyakusekelela. Lyakali kutola busena mumazuba masyoonto kabwiindide Buzuba bwa Kunununa, naa Bwalumvwano, eelyo bantu nibakali kupegwa cisyomyo cakuti zinyonyoono zyabo taziceelede kuya kumbele kwiibalukwa. Kabali muluumuno akumvwana antoomwe a Mwami. . . [Yahuwah], lino bantu bakaboola kunembo Lyakwe kuzyoozumina bubotu Bwakwe akumulumbaizya Walo nkaambo kaluzyalo Lwakwe. Milimo yamumyuunda niyaamanide kale kucitwa yoonse, amilimo yamwaka mupya kiitaninga talikwa kubelekwa, bantu bakalaangulukide kutabikkila maanu cintu cili coonse cijatikizya milimo, nkabela ncencico eeco ncibaali kulisungula kuswaangana akutola lubazu mukukkomanina moza waciindi eeco. Nokuba kuti bamawisi abana babo basankwa balikke mbabaalailidwe kuti basike kupobwe eelyo, pele kufumbwa mbucakali kukonzyeka kucitwa, yoonse mikwasyi yakali kutungana mulongo kuya kupobwe eelyo, alimwi kubwaabi bwabo boonse batwanga, ba Levi, beenzu abacete, bakalaangulukide kuba akati kabo akusekekelela antoomwe.
Mbweenya mbuli Pasika, alyalo Pobwe lya Mavwuka lyakali pobwe lyaciibalusyo. Lyakali pobwe libaibalusya kuti bakali basilweendo munkanda aciindi cimwi, aboobo bantu lino bakayaamuka maanda aabo akukkalila muzyivwuka, zyibambidwe amitabi yamatuvwu aamusyobo wanyanzabili, “mitabi yamasamu aalibotela, amitabi yamalala, azyitanda zyamitabi, amasamu aamumbaala tulonga.” Bapaizi / BaLevi 23:40, 42, 43.
Buzuba butaanzi bwakali bwakubungana aakukombela antoomwe, alimwi mumazuba aali ciloba aapobwe, kwakayungizyigwa buzuba bwalusele, oobo bwakali kulanganyigwa munzila njeenya [kabulaa zituuzyo zinjaanji (langa Myeelwe 29:35-38) kwiinda Nsabata zyimwi zyalyoonse (Myeelwe 28:9-10)].
Mumbungano zyaciindi comwe amwaka eezyi, myoyo yabamadaala abana yakali kukulaizyigwa kucita milimo yokwa . . . [Yahuwah], kumwi kusangana mumiswaangano abantu bazwa muzyooko zyili kulaale, eeco cakali kubayumya lukamantano ndubaajisi muli . . . [Yahuwah] akuli umwi aumwi. Aboobo cakali ciindi ceelede ncobeni kubantu bokwa . . . [Yahuwah] kuti basekelele Pobwe lya Mavwuka aciindi eeco—kupobweda zileleko zyokwa . . . [Yahuwah] nzyaakapede mbabo. Mbuli bana ba Isilayeli mbubaali kusekelela kuvwunwa kwabo kuzwa mubuzike ooko . . . [Yahuwah] nkwaakacitila bamawisi, alimwi akubasunga nkwaakabacitila mumisinzo eeyo njibakaingaila munkanda kuzwa ku Ijipita, mbweenya oobo aswebo tweelede kwiitila mizeezo yesu kunzila zinjaanji eezyo Walo nzyaakabelesya kutugwisya munyika, akutukwela kuzwa mumusinze wakulubila, kuzya kumumuni Wakwe muyandisi waluzyalo akasimpe.
Aabo bakali kukkala kulaale a civwuka cakupailila, bakali kutola kwiinda mwezi omwe mumwaka kabatola lubazu mumapobwe aamwaka ooyo. Eeci citondezyo cakulipa cakumaninina kuli . . . [Yahuwah] ceelede kuyumya kutondezya kukomba ancotweelede kulyatila ansi buunyu bwesu bwakuliyandisya, kuyandisya zyintu zyamunyika; mucibaka caboobo tweelede kuyaama kuzyintu zyamoza ziteeli. Tulasweekelwa zileleko zinjaanji eelyo notwiimpya kuswaangana antoomwe kuti tuyumizyane akukulwaizyana mumulimo ookwa . . . [Yahuwah]. Tusimpe twajwi Lyakwe inga twaubauka akubula cibaka mumizeezo yesu. Myoyo yesu ilaleka kubaa mumuni nokuba kusangalala akusalazyigwa kwabulemu, nkabela inga twatalika kuyaabuselemukila ansi mumoza. Mubweende akati kesu mbuli mbotuli bana Kristu, tulasweekelwa zinjaanji nkaambo kakutamvwida bamwi bali mumbali lyesu mbobalimvwide. Ooyo uulizandula kuti abaalikke, tazuziki ciimo eeco . . . [Yahuwah] ncaakamupa kuti ncecimweelede. Toonse tuli bana bokwa Taata omwe, aboobo tuyeeme ali umwi aumwi kuti tubaa kukkomana. Eezyo zyintu nzyayanda . . . [Yahuwah] azyeezyo nzyobabulide bantu bali munsi lyesu, zyijatikizya ndiswe. Kulilingula akubambilila bweende akati kesu ncecintu cipa kuti ciimo cesu citalike kumvwa mbobalimvwide bantu bamwi bali mumbali lyesu, eeco ncecitupa kuti tubaa kukkomana nkaambo kukakatila kwesu kuletelezya zileleko mumaumi aabantu mbotuswaana limwi.
Pobwe lya Mavwuka tiilyakali pobwe lyakwiibaluka buyo, pele lyakali pobwe lyamukonzyanyo. Tiilyakali kutondeka buyo musyule kumisinzo yakweenda munkanda, pele, mbuli pobwe lya kutebula, lyakali kusekelelwa kutebula micelo yaanyika, akutondeka kumbele kubuzuba bupati bucaalizya bwakutebula nyika, eelyo . . . [Simalelo] wabutebuzi nayootumina batebuzi Bakwe kuti bazyoobunganye nsaku antoomwe mumilwi kuti zyuumpwe mumulilo, alimwi akubunganya maila mubutala Bwakwe. Aciindi eeco, basofweede bayoonyonyoonwa. Bayooba mbuli “ kuti kunyina anibakali kupona nociba ciindi comwe atalaa nyika pe. Obadiya 16. Mpoonya ijwi lili lyoonse mumulengalenga liyoosangana akutembaula . . .[Yahuwah]. Mboobu mbwaamba muyubunuzi, “Cilengwa leza cili coonse cili kujulu, aansi aano anyika, akunsaa nyika, azyeezyo zyili mulwizi, azyeezyo zyoonse zili mumo, ndakazyimvwa Ime kazyiti, “Zileleko, bulemu, anguzu, azyibe kuli Nguwe ooyo uukkede ataala cuuno cabulelo, aku Mwanaambelele, lyoonse kukabe kutamani.” Ciyubunuzyo 5:13.
Bantu ba Isilayeli bakatembaula Yahuwah mu Pobwe lya Mavwuka, eelyo nobakali kwiibaluka kuti luzyalo Lwakwe ndulwaabanununa kuzwa mubuzike ku Ijipita, akubasunga ooko Walo nkwaakali kubabambilila mubuumi bwabo bwakubolyonga sokwe munkanda. Bakasekelela kubaa luzyibo lwakuti bakali lekeledwe zinyonyoono zyabo akutambulwa, kwiinda mumulimo wakacitwa mubuzuba bwa lumvwano akunununwa mumazuba masyoonto buyo aakaindide musyule. Pele aabo banunudwe bokwa Yahuwah nobayoobunganyigwa kabaangulukide mumunzi wa Kkenaani wakujulu, kabavwunidwe lyoonse kukabe kutamani kuzwa kumukuli wakusingwa kunsaa cinyonyoono, okuno “kunyika yazilengwe zyoonse nkwiitongela akumvwa kucisa kusikila cino ciindi” (Ba Loma 8:22), bayoosekelela alukondo lutaambiki, kabazwide bulemu bwa . . . mulimo ookwa Yahushua wakunununa bantu ooyo unoomanide kucitwa, alimwi zibi zyabo zyinoomanide lyoonse kukabe kutamani.
“Isokwe amasena aatakkedwe cintu ayoobasekelela
balo;
Ayalo nkanda iyookkomana, akusonsa mbuli maluba aasubila.
Iyoosonsa akumena zyintu zinjaanji, akusekelela alukondo anyimbo:
Bulemu bwa Lebanoni buyoopegwa kuli njiyo,
Bubotu bwa Kamelo a Shaloni;
Bayoobona bulemu bwa Yahuwah, alimwi abubotu bwa [Elohimu] wesu.
“Mpoonya meso aaboofu ayoovwumbulwa,
Amatwi aaba cuulutwi ayoosinkulwa.
Mpoonya ooyo muntu uulemene uyoomwantauka mbuli mbaambi,
Awalo mulaka wabalaa kamaama uyakwiimba:
“Nkaambo munkanda meenda ayoopoomoka akukunka,
Atwalo tulonga tuyooba munkanda.
Nkabela nyika njumu iyooba zyiba lyameenda,
Ayalo nyika iilaanyota iyoobaa tusensa twameenda: . . .
“Kuyooba mugwagwa ooko, inzila.
Nkabela iyooitwa kuti Ninzila ya kusetekana;
Basofweede tabakeendi muli njiyo pe;
Pele iyooba yabaabo baluleme:
Beendauka, nokuba kuti mbafubafuba, tabakasoli kuba muli njiyo.
“Kunyina syuumbwa ooko,
Nokuba munyama uulya banyamanyina uuya kweenda munzila eeyo,
Takajanwi ooko pe;
Pele banunudwe bayakweenda oomo:
“Alimwi banunudwe bokwa . . . [Yahuwah] bayoopiluka,
Alimwi bayooboola ku Ziyoni kabalaa nyimbo
Kukkomana kuteeli kunooli atalaa mitwe yabo:
Bayootambula lukondo akumwetamweta,
Nkabela buumba akulibilika kuyoobayaamukila lyo.”
Izaya 35:1, 2, 5-10.
________________________________________________________________________________


text:
Nyika yamana nobantu! Kucinyina ciindi cakuliiba Pe! Kufumbwa caali kulangilwa mumisela yaanyika yoonse ciyanda kutubbukila iswe notucipona. Lino ndewoola lilaa ntenda kapati, Ijulu talyuumwine pe. Yahuwah tasiide bana bakwe kuti banjile muntenda iitanabwenwe anyika kakwiina kubaambila kuti bacenjele kuntenda eeyo iyaabuswena.
Ooyu mulumbe wamamanino waluzyalo weelede kupegwa anyika, ujisi macenjezyo aayinda kulemenena:
Nizyakainda zintu eezyi mpoonya ndakabona mungele umwi kazwa kujulu, . . Wakoompolola ajwi pati kaamba kuti: “Bbabbuloni uliwide, uliwide . . . Amuzwe mulinguwe, nobantu bangu, ikuti kamutayandi kujatikizyigwa azibi zyakwe, alimwi ikuti kamutayandi kusikilwa zipenzyo zyakwe zimwi. Nkaambo zibi zyakwe zyalundana kusikila kujulu alimwi Yahuwah waiyeeya micito yakwe iitaluleme. Amumuci-tile mbubonya mbwaakabacitila bamwi, inzya, amuyungizye ziindi zyobilo kumucitila zyintu eezyo nzyaakacita walo; munkomeki oomo mwabikkide zyakunywa zyamuvwele-vwele, amumuyungizizye ziindi zyobilo kumubikkila zyakunywa zyamuvwele-vwele. (Revelation 18:4-6)
“Bbabbuloni” ncitondezyo Mumangwalo ciiminina bupaizi boonse bwalweeno azyanyika. Ooku kucenjezya kuboolela nyika ndwiito lwakwe Yahuwah kubantu bakwe bacili mu Bbabbuloni. Mulumbe wakwe uzwide zyintu ziyoocitika nkaambo cintu citobela waawo mpoonya nkumwaigwa kwamunzi wa Bbabbuloni, anyika yoonse, mumapenzi aali ciloba acaalizya. Boonse bayanda kuyooyusa mubuzuba bwakukalala kupati oobo, beelede kubaa kukwabililwa kwa Singuzuzyoonse. Balikke aabo bakateelela lwiito lwakuzwa mu Bbabbuloni mbabayoofutuka kuntenda muciindi eeco.
Saatani ulizyi kuti boonse bateelela kucenjezya ooku, bayoofutuka lyoonse kutamani kuzwa kulweeno lwakwe. Aboobo, wakalibambila lweeno lwiinda kucenga kwa misyobo yakucenga yoonse, oolo lweno ndolucede bana Kristu baluulwa banjaanji mukooze. Nkooku kweena kwa Saatani:
Ooyu mulumbe tuujatikizyi ndime pe nkaambo Ime nsyeli mu Bbabbuloni pe!”
Bantu banjaanji baindene balaa mizeezo yiindene ncobakakila akubikkila ambali lwiito lwakujulu oolu lucaalizya. Kuli bamwi, ooku kucenjezyegwa balakukaka nkaambo bali muzikombelo zya Basikukazya. Tabasyomi muli poopo; aboobo, mumizeezo yabo, ooyu mulumbe tuubajatikizyi. Kuli bamwi, ooku kucenjezyegwa balakukaka nkaambo bakomba mubuzuba bwaciloba bwamvwiki. Tabakombi mu Nsondo, buzuba bwa poopo bwakukomba: aboobo mumizeezo yabo ooyu mulumbe tuuguminizyi mbabo.
Boonse bakaka mulumbe ooyu bacita boobo nkaambo kuli kasimpe nkobasyoma aako nkobayeeya kuti kalabaandaanya, akubapa kuti babe basumpukide mumuuya, kwiinda bamwi boonse. Nkaambo kakuti bajisi KASIMPE aaka, balo basyoma kuti ooyu mulumbe tuubaguminizyi pe.
Kukaka kucenjezya ooku kuzwa kujulu, eelyo noyeeya kuti takukuguminizyi webo nkaambo kancosyomede kale, nkaambo kalemu kapati. Nkoofwaala kwinikwini mumoza alimwi mumeso aajulu, nkulijaya kuteeli. Mbuli mumuni ooyo muntu ngwajisi mbuyaakuvwula, ayalo ntenda yakukaka mumuni akasimpe iyaakuyungizya. Saatani uloofwaazya mizeezo yabantu banji aabo baliluula kuti beenda mukasimpe ka Bbaibbele kwiinda bantu bamwi. Ulabasolweda kuti balipeekezye kuti balijisi kale kasimpe koonse nkobeelede kutobela kutegwa babaa lufutuko.
Moyo ookwa Yahuwah waluyando ucilangila bana Bakwe boofweede. Mangwalo ayubununa kuti kulisumpula aboofu bwamoza nje ntenda iigeme musela wamamanino:
‘Ndiliizyi milimo yako, kuti totontoli alimwi topyi pe. Nocali cibotu ikuti nowali kutontola naa kupya. Aboobo, akaambo kakuti ukasaala buyo alimwi topyi nanka kutontola, ndilakuswida kuzwa mukanwa lyangu. Nkaambo waamba kuti: “Ndilivwubide alimwi ndalijanina lubono lunji alimwi kunyina cintu ncondibulide,”-- pele tozyi kuti ulipengede, uleetezya, uli mucete, uli moofwu alimwi ulaa mantanda.” (Ciyubunuzyo 3:15-17, NKJV)
Musela wamamanino ulilelekedwe kupegwa kasimpe ka Bbaibbele kapati-- kwiinda musela uli woonse wakainda musyule lyesu. Nokuba boobo, kulisumpula mutusimpe tupedwe kale ncecintu ceetela kubaa mizeezo iikaka mumuni mupya uuyungizya kupegwa ataalaa yooyo uupedwe kale. Mbuli mumuni mbuuli mupati uupedwe, ayalo ntenda yakulisumpula mumoza akoofwaala mumoza mbwiibede.
Nkaambo mulumbe mubotu ucenjezya bantu kuboofu, ncintu ciyandika kutambula mulusyomo kuti imulumbe wakuti webo ukasaala buyo kutali kupya nokuba kutontola, ulaambilizya alimwi ujatikizya nduwe. Nkabela Julu lyaabila nduwe cintu cakukuponya:
Ime ndikulailila kuti uule kulindime ngolida yakasalazyigwa amulilo ikutegwa uvwube, alimwi azisani zyaatala zituba ikutegwa usame akuti utausi nsoni mantanda aako atayubununwi, alimwi uule amusamu wamumeso wakulambika mumeso aako ikutegwa ubone.” (Ciyubunuzyo 3:18, NKJV)
Lwiito lwakuzwa mu Bbabbuloni akulyaandaanya luboolela baabo bantu Yahuwah mbaita kuti “Nobantu Bangu.” Boonse balyaamba kuti mbantu bokwa Yahuwah aboobo, beelede kuteelela kucenjezya ooku cakutontomana akumvwisyisya. Beelede kubala kutegwa bazyibe mbokubajatikizya. Kunyina pe nzila yabupaizi iitaguminizyigwi. Kunyina cikombelo ciindidwe ambali akusingwa ooku pe. BOONSE aabo Yahuwah mbaita kuti “Nobantu Bangu” balisanganizyidwe mulwiito lwakuzwa mu Bbabbuloni.
Cizuminano Cakale cijisi kucenjezya kukonzyana akooko koompolwedwa musela wamamanino.
“Koompolwesya, utalekeleli: Kwaambisya ajwi lyako mbuli mpeta; Baambile bantu Bangu zinyonyoono zyabo, abalo bamuŋanda ya Jakobo zinyonyoono zyabo.” (Izaya 58:1, NKJV)
Mbantu beni bokwa Yahuwah aabo bacenjezyegwa kuzinyonyoono zyabo. Pele, kampango katobela kayubununa kuti baloofweede kuzinyonyoono zyabo:
“Nokuba boobo balandiyandaula Ime abuzuba, Alimwi bakkomanina kuzyiba nzila Zyangu, mbuli cisi cakalikucita bululami, Alimwi [mbuli kuti] tiibakasulaika milazyo yokwa. . .[Eloah].” (Izaya 58:2, NKJV)
Ooku kucenjezya kuboolela baabo bayandaula Mulengi wabo abuzuba, aabo bakkomanina kuzyiba nzila Zyakwe. Yahuwah woompolweda bantu Bakwe kuti beempwe cinyonyoono eeco ncobatakubwene.
Izaya 58 utuyubunwida mulazyo ooyo ngobaasulaika:
Kuti wanyona matende aako mu Nsabata, Walilesya kucita zyakulikkomanisya mubuzuba Bwangu busetekene, Akwiita Nsabata kuti ncintu cikondelezya, buzuba bwa Yahuwah busetekene alimwi bulemekwa, Akumulemeka Walo, kotaciti nzyoliyandila, Nokuba kuyandaula zyakulikkomanisya, Nokuba kwaambaula majwi ngoliyeeyela, Nkabela webo uyookkomana lwako muli Yahuwah . . . (Amulange Izaya 58:13-14.)
Mulimo wakubambulula akujokolosya Nsabata ooyo weelede kucitwa mumazuba aamamanino ulipanduludwe mukampango kasolwede:
“Aabo bali akati kenu bayooyaka mumatongo aamwayudwe; Muyooyaka atala zisimpyo zyamisela minjaanji; Alimwi nywebo muyooitwa kuti Mubambululi waceeco Caalubide, Mubambululi wa Migwagwa ya Kukkalila. (Izaya 58:12, NKJV)
Lwiito lwakuyaamuka Bbabbuloni luya kubantu Bokwa Yahuwah aabo batakubwene akuti balo bali mu Bbabbuloni! Bantu bazuunyene kukkala mu Bbabbuloni kunyina pe anobazyi nokuba kulibona mpobakkede. Boofu mu moza oobo bulaa ntenda yalufu mbobubapa kulisumpula mutusimpe ooto ntobajisi kale akuuntuluzyila lwiito Lwakujulu lucenjezya mbabo kuti talubajatikizyi balo.
Bbabbuloni ujatijizya bupaizi azzikombelo zyoonse , nkaambo zyoonse zikombelo zyamazubaano zibelesya kkalenda lya poopo , eelyo libelesyegwa kujana ciindi cakukomba: Muli Bwasanu, Mujibelo, a Munsondo.
Kufumbwa kuti koli muna Katolika wa Loma naa Mulangizi wakuboola wabuzuba bwa ciloba (SDA); Nokuba kuti uli muna Orthodox nanka wa Cikombelo ca Leza Munyika Yoonse; Nokuba kuti uli muna Baptist, Methodist, Presbyterian, Lutheran, Nazarene nokuba cili coonse acimwi, kufumbw a kuti cikombelo cako kacikomba muli Bwasanu, Mujibelo nokuba Munsondo, webo uli mu Bbabbuloni alimwi oolu lwiito lwaabilwa kuli nduwe.
Kuyaamuka Bbabbuloni ncintu cicinca buumi. Cijatikizya zibeela zyabuumi bwamuntu zyoonse:
Bbabbuloni ninyika, iiwide nkaambo kazinyonyoono zyayo, akuliyaamika kubukombi bwazilengwa leza akucengwa a Saatani. Kuyaamuka Bbabbuloni kuyandika kulekezya zyoonse zyili munyika azyakulikkomanisya zyanyika. Zyakulikkomanisya zya munyika ziliindene mubantu banji. Kuli bamwi nkucegwa mumakwebo aanyika. Kuli bamwi, mbweende bwabo amukwasyi wacikombelo nkobapailila.
Kuli bamwi, nkuyandisya maanda aabo, myootokala, bukkale bwakuliiba, kulikkomanisya akucegwa muzyintu zyabuumi bwamumadolopo azimwi zibaangilide eezyo nzyobatabwene kuti nzyezibasinkila kuti bayaamuke Bbabbuloni. Kuli mbabo boonse, mizeezo yabamwi bali munsi lyabo, babelesinyina, banabukwetene, balongwenyina nanka bacikombelo nkobapailila, inga caba ncecintu cibaangilila ku Bbabbuloni. Kulyaandaanya kwinikwini nkuba waandeene. Inga caba cintu citamvwiki kabotu nokuba cintu cuusisya nsoni. Banjaanji balasweekelwa buumi butamani nkaambo kakuyoowa kunongwa.
Muntu uli woonse ulaa mbwalimvwa kuzyintu eezyo zimwaangilide kuzintu zyaanyika eezyo zimusunka mumizeezo yakwe kuti abaa mizeezo yakukaka kuteelela lwiito lwakuzwa mu Bbabbuloni akulyaandaanya. Muya Uusalala uyoomuzyibya muntu omwe omwe kuti “Bbabbuloni” caamba nzi mubuumi bwakwe. Ncintu ciyandika kapati kuti kukombelezya kwa Muya ookwa Yahuwah kwateelelwa mpeenyampeenya.
Kuteelela lwiito lwakuyaamuka Bbabbuloni kuyandika kulizuminina kuti wakali moofu mumoza akutondezya kuti lino ulayanda kutobela kasimpe kufumbwa muulo uunga waba mukucita boobo. Ciiminina kuteelela jwi lya Moza Uusalala eelyo Walo naamba kuti, “Kosala buno buzuba akataa zintu zyaanyika azintu zyakujulu.”
Boonse bayanda kukona buumi butamani bayooba baabo, nobacili anyika, batobela Mwanaambelele kufumbwa Walo nkwagama, kufumbwa muulo uunga waba mukucita boobo.
Hena webo uyoobweza ciciingano cako akutobela Mufutuli wako? Buno buzuba, hena wazumina kutambwa nkoitilwa ? Hena webo ulazwa mu Bbabbuloni?


text:
Akenutumine Muwa e Selelee. Bayile mwiulu, Bino takwi sungu, Atutekye namu Fwisha talalaa. Kumweshibwa kwa Mfumu Yesu,. Jesus saves — G. Écoute la parole du Seigneur. Yesu akankumuna mpolo yande i meso,.
Alléluia, nous sommes sauvés. Lelo ashimisha mabi, ashimisha mabi. Sungwa meya, Yesu akwitanyina, Ku nkulusu bafutshile yoso. Son nom était Jésus. Il est descendu Pour nous faire connaître son Père. Yesu akyebe eshimba diobe.
Bubi ta bwi buwa. Stand up, stand up — R. Bungi bwa bantu eshi. Mpol o ku meso mpa. Su mbubi su Satana. Na mpombo na busungu.
Kumumona kwiul u Kabidi. Babakumina Yesu, babalekye bubi. Munda mwa kinangu kya muntu kuno. Om utadishengye Kilisto kwiulu. Where will you spend eternity — R. Obe tokyebe kwenda akwa? Dia kwenda biya ku muwa. Mu mpombo ya pashi. Adio mbiashi bia mwiulu. Snenga, muwa wetu boso. St Oswald — G. Busungu bwa kifwi namu.
Cantique 1
Eyi dia Yesu Kilisto. Bena muwa na ngofu. Jesus Christ our Saviour — S. Ku mitwe ya balwishe. Ku lupuna lwa Shaye.
()Senga mukwashi télécharger mp3 gratuitement musique en ligne | Télécharger MP3 Gratuit
Be bu bantu baye. Tulo mu Yesu ngi tulo. Tulo tushi na su mpolo. Tena bukome dimo nya. Kufwa ngi kwenda na muwa. Lufu lwa mwina Kilisto. Mpa na nguba a kubushibwa. Ku ngofu ya Mfumwetu au. B etuyidile ku lufu. Kibende bino kwi Mfumu.
Mpungi ku makumbi akwa. Mpa na nguba akwikisha. Kwa Yesu Mfumu mwiulu. Na takwi kimo kibundji. Lupuna lwaye lwi kudi. Lupuna namu mwa Yesu. Lwa Mwana a mukoko. Efile etu e kanya. Na kintu kioso kia bubi. Nsrnga na mako oso. Mulao kuts hina, nya. Mutshi wa muwa wi kudi. Na bantu bekudi namu. Bafubi baye ba Mfumu. Eshina dia Mfumu namu. Bana baye mu shibo. Bana boso, bana boso.
St Aubin — G. Kilisto kwi bena baye. Kwi bantu ba ku nsenga. Yawa akyebe sunga shaye. Su nyinaye su mbifuko. Kwibedi kwa muntu mukwawhi. Mpengye kifulo na ngofu. Obe Yesu a Nasalete. Todi Mfumu nsnega bamfumu. Na mashimba etu eshi. Spanish Chant — M. Wi kumwanda wa muwa. Muwa munda mwa Yesu. E kwiulu Mu pangi. Aye bafwile na bino. Mabi enu bungi bwao. Jésus loves me — G. Yesu ena ngofu poo.
Yesu bafu ku mutshi. Twala mabi obe mba. Count your blessings — G. Mbidi yobe tayipusha busungu.
Twilwanga kibundji mwina Kilisto. Balanga binangu bia Nshobe. Tala Yesu, e kudi akwa. Na bumpeta bwabo, anka obe nya. Anka mono yabo yanashimine. Su eshimba diobe dibashidika. Osopele lusa lwa Nshobe akwa. Ponomone bena bobe bukopo. Ta bakyebe kukumina mukandu. Who will be the next — G. Nani akye kumulonda los oo?
Nani bapusha musase wa Yesu. Nani bemono aye nabene. Na mabi aye bungi bwao?
Cantiques en Kisongye
Jesus is calling — R. Yesu Mupashani aye akyebe. Aye akukyebe lelo uno. Lelo, lelo, lelo, lelo. Lelo uno, Yesu, aye akwitanyina. Obe muntu mu milwisho yobe. Mukumine lelo, nsenba mpaka. Alukaaluka, kukini okyebe. Topusha musase utawit anyina.
Na ngofu, na lusa, kifulo kia Kilisto Yesu. Aluka, aluka, bofusha eshimba. Kunyima kua lufu akufiki mufito. Aluka, aluka, tokabisha bubi.